text:
YASUWE 14
Kuri uyu wa kabiri taliki ya 24 Nzeri ubwo Minisitiri w’intebe Dr. Eduard Ngirente yatangizaga kumugaragaro igihembwe cy’ihinga cya A 2020. Igikorwa cyabereye kuri cite ya muyanza iri mu mudugudu wa kagozi akagali ka Ndarage mu murenge wa Buyoga ho mu karere ka Rulindo. avuga ko murwego rwokongera umusaruro w’ibikomoka kubuhinzi muri iki gihembwe, leta yashyize imbaraga mu kongera inyongeramusaruro ihabwa abahinzi, kugirango umusaruro w’ubuhinzi wiyongere nkuko leta ibyifuza, bityo abahinzi bakaba basabwa gushyira imbaraga muguhuza ubutaka no gukoresha inyongeramusaruro uko bikwiye.
Ati“Abahinzi turabasaba kubyaza umusaruro Inkunga leta ibaha kugirango umusaruro w’ibikomoka kubuhinzi uruhseho kwiyongera. gahunda ya nkunganire igizwe n’ifumbire n’imbuto y’ibigori yashyizweho murwego rwo kugira ngo Abahinzi mugera kurwego rwo kwihaza mubibwa, no kurwanya ikibazo cy’imirire mibi gikunze kugaragara mubana banyu, abana b’igihugu muru rusange nacyo . Ikindi kandi mukabasha no gusagurira isoko, ibyo rero ntibyagerwaho mwe cyangwa twe abahinzi tutashyize imbaraga mu gukoresha ifumbire kurugero rukwiye no gutera imbuto itanga umusaruro mwiza″.
Abahinzi bo mu mirenge itandukanye yo mu karere ka Rulindo bari bitabiriye igikorwa cyo gutangiza igihembwe cyambere cy’ihinga A 2020. Mukiganiro bagiranye na rwandanews24.com bavuga ko kubera muri sezo ya A na B ya 2019 imvura yabaye nke no kuba ntaburyo bari bafite bwo kuvomerera imyaka yabo umusaruro bwabaye muke.
Gusa bemeza ko kuba igihembwe cy’ihinga gitangiye baramaze kubona Imashini bazajya bifashisha mu kuvomerera imyaka yobo mu gihe izuba ryabaye inkazi bizatuma bagera kumusaruro uhagije
Icyakora nubwo abahinzi bavuga ko umusaruro babonye muri uyu mwaka wa 2019 wabaye muke muri rusange, leta ivuga ko muri sezo A ya 2019 ariho hagaragaye ikibazo cy’umusaruro muke aho ngo umusaruro mbumbe wari wabonetse mu buhinzi kurwego rw’igihugu wari kuri 4% naho muri sezo ya B ho ngo hakaba harabayeho kwiyongera kumusaruro kuko wavuye kuri 4% ukagera kuri 5%. Ni mugihe mugutangiza igihembwe cy’ihinga A 2020 Minisitiri w’intebe afahatanyije n’abahinzi bo mukarere ka Rulindo hatewe imbuto y’ibigori kubuso bungana na hegitari 5.
J.Bosco MBONYUMUGENZI rwandanews24.com/Muntara y’Amajyaruguru akarere ka Rulindo.


c: text/html

text:
Intego nyamukuru y’urushako ni uguhesha Imana icyubahiro kuko ari cyo yaremeye umuntu. Gushyingirwa ni isezerano rihuza umugabo n’umugore kugirango babe umubiri umwe, babyare bororoke ndetse bite ku muryango wabo.
Abantu benshi batekereza ko urushako rubaho kugirango abantu basohoze urukundo gusa, ariko akenshi abinjiye mu rushako batekereza gutyo baratsindwa bityo urushako rwabo ntirumare igihe. ariko Bibiliya itubwira ko urushako rubereyeho kunezeza Imana no kuzuza umugambi wayo si ibyo gusa, ahubwo ni ngombwa kubaho neza no kwiteza imbere mu buzima bwa buri munsi.
Ni muri urwo rwego tugiye kurebera hamwe intego z’urushako dukurikije icyo Bibiliya ibivugaho
Imwe mu ntego z’urushako ni ukororoka. “nuko Imana ibaha umugisha irababwira iti mubyare mwororoke mwuzure isi, mutegeke amafi yo mu Nyanja n’ibiguruka byo mu kirere” (Itangiriro 1:28)
Gusohoza urukundo: nicyo gituma umuntu azasiga se na nyina akabana n’umugore we akaramata bombi bakaba umubiri umwe. (itangiriro 2:24)
Kurinda umugore: mbese ntiyaremye umwe n’aho yar’afite umwuka usagutse? Icyatumye arema umwe ni iki? Ni uko yashakaga urubyaro rwubaha Imana. Nuko rero murinde imitima yanyu kugira ngo hatagira uriganya umugore wo mu busore bwe (Malaki 2:15)
Uko ni ko abagabo bakwiriye gukunda abagore babo nk’imibiri yabo, ukunda umugore we aba yikunda, kuko ari nta muntu wakwanga umubiri we, ahubwo yawugaburira akawukuyakuya nk’uko Kristo abigirira itorero (Abefeso 5: 28-29).
Kwirinda ubusambanyi: ujye unywa amazi y’iriba ryawe, amazi ava mu isoko wifukuriye. Mbese amasoko yawe yasandarira hanze, n’imigezi yawe yatemba mu mayira? Bibe ibyawe bwite, kandi ntubikorere ku nzaduka, isoko yawe ihirwe, kandi wishimire umugore w’ubusore bwawe (Imigani: 5-18)
Ariko ku bwo kwirinda gusambana, umugabo wese agire uwe mugore n’umugore wese agire uwe mugabo. Umugabo ahe umugore ibimukwiye kandi n’umugore nawe abigenze atyo ku mugabo we kuko umugore adatwara umubiri we ahubwo utwarwa n’umugabo we, kandi n’umugabo nawe adatwara umubiri we ahubwo utwarwa n’umugore we (1Abakorinto 7:2-4)
Guhabwa umugisha n’Imana: umugore w’ingeso nziza abera umugabo we ikamba, ariko ukoza isoni ni nk’ikimungu kiri mu magufwa ye (Imigani 12: 4)
Ubonye umugore mwiza aba abonye ikintu cyiza, akaba agize umugisha ahawe n’uwiteka (imigani 18:22)
Kubahiriza gahunda mu muryango: ndashaka yuko mumenya ko umutwe w’umugabo wese ari Kristo, kandi ko umutwe w’umugore ari umugabo we, kandi ko umutwe wa Kristo ari Imana. (Abakorinto 11:13)
Isezerano ry’ubwuzuzanye: aravuga ati: uyu ni igufwa ryo mu magufwa yanjye, ni akara ko mu mara yanjye azitwa umugore kuko yakuwe mu mugabo (Itangiriro
2:23)
Ku bw’ibyo abantu bakwiye gusobanukirwa neza intego y’urushako bazirikana ko rukwiye kuba ruhesha Imana icyubahiro ndetse no kubahiriza isezerano ryayo, bityo tukamenya ko gushaka ari ikintu gisaba ubushishozi mbere yo kukijyamo ibi nibyo bizagabanya umubare w’ingo zisenyuka kandi tuzi neza ko urugo rwiza ari ijuru rito.

robotstxt: allowed

filter: keep


text:
Muri iki gihe Abanyarwanda tumerewe nk’Abayisiraheli mu Misiri. Mu Misiri Abayisiraheli bari batsikamiwe cyane n’ubutegetsi bwa Farawo, nk’uko Abanyarwanda bamerewe nabi ubu n’ingoma ya FPR n’Agatsiko-Sajya. N’ubwo bacurwaga bufuni na buhoro, Abayisiraheli bakomezaga kubyara no kwororoka, neza neza kimwe n’Abahutu bo mu Rwanda haba ku ngoma ya gihake na cyami ndetse n’ubu.
N’ubwo FPR n’Agatsiko-Sajya bakandamije Abanyarwanda bose, ariko baterwa ubwoba ku buryo bw’umwihariko n’ubwinshi bw’Abahutu n’ukuntu bakomeje kurumbuka. Kagame yabigaragaje kenshi mu mbwirwaruhame (disikuru) ze, nk’igihe yavugaga ibyo kumara amazi mu ngunguru akoresheje agafuniko k’icupa ; ubwo yavugaga ko imbwa zibwagura ibibwana byinshi, nyamara tukaba tubona gusa ubushyo bw’inka, ntitubone ubw’imbwa ; ubwo yavugiraga i Byumba ngo “beza ibigori, ariko natwe dufite imashini zo kubisya” ; igihe avuga ko ababajwe n’uko atishemo benshi bashoboka, ariko ko noneho abonye akanaya, atabyibuza ; n’ahandi henshi.
Farawo abibonye atyo, ategeka ko Abanyamisirikazi babyazaga abandi babyeyi bazajya bica abana b’Abayisiraheli bakivuka. Abanyamisikarikazi ntibabikurikije ijana ku ijana kuko byari amahano. Farawo arabarakarira, noneho ategeka ko bazajya bareka abana bavutse ari abakobwa, bakica ab’abahungu gusa. Neza neza ni kimwe no mu Rwanda rw’ubu.
Ubu rero mu Rwanda haje ya gahunda yo gukona abagabo. Twakomeje kandi kubona ababyeyi bajya kubyara, ukumva ngo abababyazaga bibagiriwe mu nda ibikoresho byo kwa muganga nk’udukingingirazantoki (gants), amasizo, amapense (pinces), ibyuma bityaye (bistouris), ipamba, n’ibindi. Amakuru aturutse ahantu hizerwa avuga ko hari ababyeyi b’Abahutukazi abaganga n’abaforomokazi bafungira ibyara burundu batabagishije inama, cyane cyane abamaze kubyara gatatu.
“Umwanzi agucira akobo,Imana igucira icyanzu”. Mu Misiri umwana Musa yavutse ku babyeyi b’Abayisiraheli. Kugirango aticwa, bajya kumuhisha mu rufunzo ku nkombe z’uruzi rwa Nili. Umukobwa wa Farawo agiye kwoga muri Nili, abona ako kana, akagirira impuhwe, aragafata, arakajyana, akagira ake (adoption). Ni nawe wagahaye izina rya Musa risobanura “uwarokotse amazi ntarohame”. Ku bw’amategeko, Musa yari abaye umunyamisiri ndetse wo mu muryango wa Farawo. Ariko rero inkomoko ni inkomoko, amaraso ni amaraso, kandi ngo “amazi arashyuha, ariko ntiyibagirwa iwabo wa mbeho”.
Musa amaze gukura, yasohokaga ibwami, akajya gutembera mu gihugu cya Misiri, akibonera n’amaso ye uko Abayisiraheli bari bamerewe nabi, bikamubabaza cyane. Ese Abanyarwanda bose, Abahutu, Abatwa n’Abatutsi bisanzura ku Gatsiko-Sajya no muri FPR, aho bajya babazwa n’akaga k’Abanyarwanda kandi bagatinyuka kukabwira ibyo bikonyozi ?
Nabwiwe kandi nsoma mu bitabo ko abagabo b’Abatutsi nka Kajeguhakwa Valens, Katabarwa André, Rwigara Assinapol n’abandi benshi bari baracengeye bakagera kwa perezida Yuvenali Habyarimana ; Bisengimana Rwema yari yaracengeye agera kwa Mobutu ; abari muri Uganda bo ntawavuga . Nyuma byaje kugaragara rwose ko mu byabagenzaga byose, igikuru cyari “umukiro wa bene wabo b’Abatutsi” bataretse wenda n’uw’abandi Banyarwanda. Twabonye abagabo benshi b’Abahutu barongoye Abagore b’Abatutsikazi, hanyuma abo bagore bakabatandukanya rwose n’abavandimwe babo n’inshuti zabo z’Abahutu, bakabakoresha mu nyungu z’ubwoko bw’Abatutsi gusa.
Ese mama Abahutu b’ubu nka ba Bazivamo, Rucagu, Makuza, Biruta, Rugenera n’abandi benshi bacengera bakagera kwa Kagame, muri FPR, bakagera ku bagize Agatsiko-Sajya nk’uko Musa yagize amahirwe yo kugera kwa Farao no kuhaba, aho bababajwe n’akaga bene wabo barimo ? Bateganya kuzakoresha amahirwe bagize bagamije umukiro w’Abanyarwanda bose bahereye kuri bene wabo batsikamiwe kurusha abandi, cyangwa ni bo bahindukira, bakamera nka ba bamotsi bakera, bakabibasira, bakaba ba “Bangamwabo” na ba “Karyababo” ?
Umunsi umwe Musa yagiye kureba aho Abayisiraheli bakoraga imirimo y’uburetwa n’agahato. Abonye umukoreshakoro w’umunyamisiri wabatsiburaga ibiboko byinshi cyane, aramufata, aramwica, umurambo we awushyingura mu musenyi wo mu butayu. Bukeye arongera ajya gutembera, noneho asanga Abayisiraheli babiri bari kurwana, hafi kwicana. Abajya hagati, arabakiranura, arababwira ati “Ariko se bavandimwe, mugire ubucakara Abanyamisiri babashyizemo, mwongereho no gusubiranamo ubwanyu ?” Uwari wariye karungu kurusha undi aramusubiza ati “ibyacu ubyivanzemo ute ? Cyangwa urashaka kunyica nk’uko wishe wa munyamisiri ukamuhamba mu butayu ?”
Ibi biratwibutsa ubushyamirane buri muri iki gihe hagati y’amashyaka atavuga rumwe n’ingoma ya Kagame. Kuba ari menshi ni ikintu cyiza. Ni ikimenyetso ko Abanyarwanda bababaye ari benshi, ndetse akaba ari hafi ya bose. Yari agombye gushyira hamwe kugirango agire ingufu nyinshi. Niba abayigize badashoboye gushyira hamwe kubera ibibatandukanya, bagombye nibura gutega amatwi abahuza bababwira bati “mureke tubafashe kwishyira hamwe”, aho kubasubizanya uburakari nk’uriya muyisiraheli wahagurukanye Musa kandi yariho amugira inama nziza.
Mu ishyamba, burya intare ziba mu matsinda. Buri tsinda rigategekwa n’intare y’ingabo. Bene iyo ntare nkuru irica igakiza. Yica intare zikiri ibibwana kugirango intare z’ingore zongere zirinde vuba. Yica kandi intare y’insore yose ibona ishobora kuzayisimbura ku buyobozi bw’itsinda. Ariko iyo intare z’insore zishyize hamwe, ndetse hakagira n’ingore izitera inkunga, zirayitsinsura. Banyamashyaka, nimwe mubwirwa. Kuba abahunze ingoma ya Farawo Kagame banyanyagiye mu bihugu byose byo ku isi na zo n’izindi ngufu bataramenya gukoresha uko bikwiye ngo bazibyaze umusaruro. Iyo inyamaswa yavumbuwe, ihabwa induru aho igannye hose, ikageraho ikagwa ruhabo. Banyamashyaka, nimushishikarize Abanyarwanda aho bari hose kugenzereza batyo uriya Farawo Kagame.
Musa amaze kumva ko bimaze kumenyekana ko yishe Umunyamisiri, yagize ubwoba ahungira muri Sinayi. Yahuye n’ingorane nyinshi kimwe n’izindi mpunzi zose. Yanabaye umushumba w’ubushyo bwa sebukwe witwaga Iyetero. Ku bw’umubiri Musa yari kuri Sinayi mu rwuri, ariko umutima n’ibitekerezo bye byari mu Misiri. Abanyarwanda bahunze ingoma ya Farawo Kagame se bo si ko bameze ? Bakumbuye u Rwanda, bararukunze ; ariko batinya ko barusubiyemo Farawo Kagame yabica.
Ni igitangaza kubona mu byo ikora byose, Imana ishobora byose igomba kwifashisha abantu. Imana yari yarumvise amasengesho n’ugutakamba kw’Abisirayeli yabanyujijemo amaso bose, isanga uwo yakwifashisha kugirango ibabohore ari Musa kuko yari afite ugushaka, akaba yaragurumanaga rwose ishyaka ryo gukiza Abayisiraheli. Isomo rya mbere ry’uyu munsi (Iyimukamisiri 3, 1-15) rirangira Nyagasani Imana abwira Musa guhaguruka agasubira mu Misiri kubohora imbaga yayo.
Amasomo dusomerwa ku mubyizi no ku cyumweru aba afite buri gihe ikiyahuza. Mu ivanjili yo kuri iki cyumeru cya 3 cy’igisibo (Luka 13,1-9) turasangamo ikindi kinyamaboko n’ikinywamaraso cyitwa Harodi. Hari abantu baje kubwira Yezu iby’Abanyagalileya yategetse ko bicwa, amaraso yabo akivanga n’ay’ibitambo bariho batura. Yezu ati “mukeka se ko abo Banyagalileya aribo bari abanyabyaha kurusha abandi Bayahudi bose ?” Akongeraho ati “ahubwo niba mutisubiyeho ngo muhinduke, muzashira mwese nkabo”. Abanyarwanda bibwira se ko abantu ingoma ya Farawo Kagame yatikije bari abanyabyaha kurusha abandi bose. Oya , ahubwo bari n’intungane. Nitwituramira ntitwamagane akarengane kagirirwa abacu, natwe twese tuzashira nkabo. Ikirura se gishobora kurekera aho kurya abana b’intama, aha ngo ni uko cyumva kandi kibona ko cyariye benshi ? Oya, ahubwo uko kibarya ni ko kirushaho kuryoherwa.
Ibyabaye kuri Pasitoro Martin Niemöller bitubere isomo. Uyu mugabo yagize ati “Abicanyi bo ku ngoma ya Hitileri baje gufata abakomunisti, ndicecekera kuko ntari umukomunisti ; baje gufata abayobozi b’abamashyirahamwe aharanira inyungu z’abakozi (syndicalistes), ndicecekera kuko ntari umwe muri bo ; baje gufata Abayahudi, ndicecekera kuko ntari umuyahudi. Hanyuma igihe kigeze, nanjye baza kumfata, habura untabariza”.
Banyarwanda, Banyarwandakazi, dukomeze igisibo cyacu twamagana akarengane tugirirwa. Iryo sengesho ryacu ryo kwamagana akarengane kamaze kurenza imyumvire, Imana izaryumva maze idutoremo Musa dukenye, atwambutse inyanja y’umutuku Farawo Kagame yashoyemo u Rwanda n’Abanyarwanda.
Icyumweru cyiza kuri mwese
Fratri Emmanuel.
Mbatuye aka karirimbo kadufasha kuzirikana.
Inizio modulo


text:
Uyu mugani baca ngo: Yaruhiye gatsi wakomotse kuli Gatsi ka Syoli mu Kibali (Byumba). Syoli yari amaze kugwa mu ishyamba rya Nyagahanga mu Buyaga; dore ko yaryidegembyagamo wenyine mu muhigo, babimuhana akigira simbikozwe. Bukeye arigezemo agiye kwituma mu rucucu, yikanga umuturumbuko w'urukwavu, agira ubwoba by'uri wenyine mu ishyamba arashiguka, yishita ku icumu rye riramucurangura.
Ubwo Gatsi yari amaze kuba umusore, ndetse amaze no gushakirwa. Nuko Syoli amaze gupfa, umukambwe we yimura umukazana we n'umwuzukuru kugira ngo abiyegereze, abavana aho bari batuye ku ishyamba abajyana ku Cyuru, ariko Gatsi we atabyishimiye kuko bamukuye ku ishyamba kandi yarahuguwe n'inyama z'umuhigo. Gatsi na nyina barabutura no ku Cyuru. Batarahamara kabiri, Gatsi abwira nyina, ati: "Mawe rero ibi biranyobeye!" Nyina ati: "Ese ibikuyobeye ni ibiki ?" Gatsi ati: "Ibyo kuba aho tutarya inyama tugaterura ukwezi tugasingira ukundi!" Nyina aramubwira, ati: "Dore so yasize inka nyinshi zirimo ibimasa n'amagumba; tujye tubaga akamasa tukarye!" Naho kujya mu ishyamba ndabikubujije, ejo utazava aho umera nka so!" Buracya babaga ikimasa; barotsa barateka bararya.
Ariko Gatsi ntibyamunogera, akomeza kugononwa; ati: "Ubundi twaryaga inyama z'inyamaswa iteka, bigatuma inka za data zororoka, none se ubu ko tuzahutsemo, rubanda na sogokuru ntibazatugaya?" Nyina aramubwira, ati: "So yasize, amatungo menshi; inka n'ihene; noneho tujye tubaga ihene ube ari zo urya" Gatsi ati: "Ninzirya jyenyine ntazisangiye na bashiki banjye bizamarira iki?" Nyina, ati: "Jye na bashiki bawe ntidusanzwe turarikira inyama!" Gatsi apfa kwemera, ariko atanezerewe. Bukeye bamubagira isekurume, arotsa, arateka, arya uko ashaka. Amaze kurya nyina aramubwira, ati: "Mwana wanjye rero, cyo tuza kurarikira guhiga! uzi uko byatugize!" Gatsi ntiyabyitaho bucya ahambira, asanga bagenzi be b'i Buhambe bahoze bahigana. Agezeyo, baraganira ararayo, bukeye bajyana mu ishyamba guhiga. Bica inyamaswa nyinshi, barabaga barotsa, bararya. Mu gitondo Gatsi bamuha umurwi we arawutahana; awushyira nyina na bashiki be. Barateka, barasangira. Gatsi; afatiraho ijambo; araterura, ati: "Ntimureba ko ibintu bisumbana! Ntimureba ko dusangiye bikatubera byiza, ubundi nigunganaga inyama za jyenyine, bashiki banjye bakanuye amaso!" Nyina aramusubiza, ati: "Mwana wanjye, ahubwo nzajya ntanga inshuro ngure inyama z'inyamaswa, ariko woye kujya mu ishyamba, ngo ejo uzave aho ubizira nka so!" Gatsi ntibyamunogera; akomeza gushegera inyama z'umuhigo. Bukeye muka Syoli arazinduka ashaka ikimasa, agiha umuntu ngo akimujyanire i Buhambe; barajyana. Agiha umuhigi wari inshuti y'umugabo we, ati: "Iki kimasa nkiguhereye kugira ngo ujye umpera Gatsi inyama z'inyamaswa, kuko ari zo akunda, namubujije guhiga arananira; ndetse nawe ahubwo uzamumpanire, ejo atazapfa aka se." Umugabo, ati: "Ndabyemeye, ariko sinzi ko Gatsi azabikunda!" Uwo mugabo amuha inyama n'abazikorera, baramuherekeza bamugeza ku Cyuru.
Bagezeyo, amurikira umuhungu amahaho amuzaniye. Gatsi ararya arahashwa, ariko ntibyamunyura. Abwira nyina, ati: "Ibi byo kugaburirwa nk'umwana kandi mfite umuheto wanjye simbishaka." Nyina, ati: "Ese mwana wanjye urashaka iki? Aho ntushaka kuzakenyuka nka so?" Bukeye nyina ajya kwa sebukwe, (sekuru wa Gatsi) aramubwira ati: "Ibyanjye byongeye kunanira, Gatsi namuhannye guhiga, ngo atazamera nka se, none yarananiye, uzamumpanire!" Sebukwe amaze kubyumva, atumira Gatsi aramutonganya.Gatsi ntiyabyumva; bucya asubira i Buhambe guhiga. Nyina yongera gusubira kwa sebukwe. Noneho sebukwe akoranya umuryango wabo awuteza Gatsi. Araterura, ati: "Uyu mukobwa nyina wa Gatsi yaje kundegera umugabo we Syoli, yaramuhannye guhiga mu ishyamba rya wenyine aramunanira; nanjye mbimukojeje antera ubutaka; muzi uko byamugendekeye! None n'umuhungu we yarabyadukanye, tumuhannye aratunanira; nguyu nimumumbarize." Ubwo Gatsi yari amaze kubyara; afite umugore n'abana. Nuko bene wabo baramutonganya, bamuziza ko yanga kumvira abakuru: nyina na sekuru. Ariko ibyo bamuhannye byose Gatsi ntiyabyitaho; noneho arara yigira inama yo kubacika; bukeye aboneza iy'i Bwanacyambwe, abaririza aho abahigi baba. Babamurangira i Kigali cya Mwendo.
Gatsi ajyayo yibanisha n'abaho arubaka, yari yimukanye n'umugore n'abana be! Amaze iminsi i Mwendo babyutsa umuhigo; bageze mu ishyamba bavumbura imbogo; ihubutse ihubirana na Gatsi iramwesa iramwica. Inkuru igera iwabo ku Cyuru, sekuru n'abe barahurura, bahambana Gatsi umukoroza mwinshi (umuruho w'amagorwa n'ishavu n'agahinda). Bimaze kugenda bityo umugani wamamara mu Rwanda, hagira uruhira umuntu bikamupfubira bitewe n'uko aruhira ikinani, bati: "Yaruhiye Gatsi!" Iyo ni yo nkomoko yo kuruhira gatsi, ari byo kuruhira ikinani. Kuruhira gatsi = Kuruhira ikinani; Kugokera ubusa.
IMVANO : Internet
UMWANDITSI : UDAHEMUKA Jean de Dieu


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa gatanu, taliki ya 24, Ukwezi kwa gatanu, turasoma muri Zaburi 74.1-23
1. Zaburi iyi ni indirimbo ya Asafu yahimbishijwe ubwenge. Mana, ni iki cyakudutesheje iteka? Ni iki gituma umujinya wawe ugirira intama zo mu cyanya cyawe, ucumba umwotsi?
2. Ibuka iteraniro ryawe waguze kera, Iryo wacunguriye kuba ubwoko bwawe bw’umwandu, N’umusozi wa Siyoni watuyeho.
3. Shingura ibirenge byawe ujye mu matongo y’iteka, Ababisha bakoreye ahera ibibi byose. 4.Ababisha bawe batontomeye hagati y’inzu twateraniragamo kugusenga, Bashingiye amabendera yabo kuba ibimenyetso.
5. Basa nk’abantu bamanikira intorezo, Gutema ibiti by’intsikane.
6.None isuku y’ababaji y’aho yose, Barayimenaguza intorezo n’inyundo.
7. Batwitse Ahera hawe, Bahumanishije ubuturo bw’izina ryawe kubusenya rwose.
8. Baribwiye bati “Tubarimbure rwose”, Batwitse amazu yose yo mu gihugu, Twateraniragamo gusenga Imana.
9. Ntitureba ibimenyetso byacu, Nta muhanuzi ukiriho, Kandi nta n’umwe muri twe uzi aho ibyo bizagarukira.
10. Mana, umubisha azageza he kudutuka? Umwanzi azatuka izina ryawe iteka?
11. Ni iki gituma uhina ukuboko, Ukuboko kwawe kw’iburyo? Gukure mu gituza cyawe ubarimbure.
12. Ariko Imana yahoze ari Umwami wanjye na kera, Ikorera iby’agakiza hagati y’isi.
13. Ni wowe watandukanishije inyanja imbaraga zawe, Wameneye imitwe y’ibinyamaswa mu mazi.
14. Ni wowe wamenaguye imitwe ya Lewiyatani, Warayitanze iba ibyokurya by’ibyo mu butayu. 15. Ni wowe watoboye isōko n’umugezi, Wakamije inzuzi zidakama.
16. Amanywa ni ayawe kandi n’ijoro ni iryawe, Waremye umucyo n’izuba.
17.Ni wowe washyizeho ingabano zose z’isi, Waremye icyi n’itumba.
18.Ibuka ibi yuko ababisha bacyashye Uwiteka, Ishyanga ritagira ubwenge ryatutse izina ryawe. 19. Ntuhe inyamaswa ubugingo bw’inuma yawe, Ntiwibagirwe ubugingo bw’abanyamubabaro bawe iteka ryose.
20. Ite kuri rya sezerano, Kuko ahantu h’umwijima ho mu isi huzuye ubuturo bw’urugomo. 21. Uhatwa ye kugaruka akojejwe isoni, Umunyamubabaro n’umukene bashime izina ryawe.
22. Mana, haguruka wiburanire, Ibuka yuko umupfapfa yiriza umunsi agutuka.
23.Ntiwibagirwe amajwi y’ababisha bawe, Urusaku rw’abaguhagurukira rutumbagira iteka.
Ibibazo bidufasha gusobanukirwa umusomyi
Ibyo nsomye birambwira ibya nde, kandi biranyigisha iki?
Ibyo nsomye biranyigisha iki:
Ku Mana data wa twese?
Kuri Yesu kristo?
Ku mwuka wera?
Mbese mu byo nsomye harimo:
Urugero rwiza nakurikiza?
Urugero rubi nakwirinda?
Ubusobanuro bw’umusomyi
Mana ni iki cyakudutesheje iteka? (1): lyi Zaburi yaba yaranditswe igihe Abayuda bari barajyanywe mu bunyage. Abanzi bari baratwitse ahera, bajya inama yo kurimbura ubwoko bw’lmana, batwika amazu yose yo mu gihugu, babakorera n’ibibi byinshi. Hari impamvu eshatu z’ingenzi zizana ibibazo mu buzima bwacu. 1. Ibyaha byacu (Yes.59.2, Luka 13.2-3). 2. Iyo Imana ishatse kugerageza kwizera kwacu ngo idukomeze (1Tes.2.4b,1 Pet.4.12). 3. Akarengane dushorwamo na Satani n’abakozi be baduhora ko turi abana b’lmana. Satani yaje kurwanya abantu ariko cyane cyane abafite guhamya kwa Kristo (lbyah.12.17). Nta n’umwe muri twe uzi aho ibyo bizagarukira (9): Kuva ubuturo bw’lmana
bwarasenywe, ubu bwoko bwari mu gihirahiro. Nta kundi gusabana na Yo no kumenya imigambi yayo kuri bo. Dufite amahirwe, kuko ku ngoma ya Yesu tutagisengera Imana i Yerusalemu cyangwa i Samariya. Ishaka ko abayisenga bayisenga mu mwuka no mu kuri (Yoh.4.23), kandi urusengero rwayo ni jye na we. Ite kuri rya sezerano (20): N’ubwo Siyoni yasenywe, uyu mwanditsi arakizeye ko Imana yizera ikomeza amasezerano. Yasezeranye kurengera abari mu kaga kandi ihora inyuma y’ijambo ryayo ishaka kurisohoza (Yes.25.4, Zab.72.12). Nawe ntutinye, amasezerano yose ari muri Bibiliya ni ayawe, kandi izayasohoza.
[email protected]


text:
RBC: Imirire iboneye ni ingenzi mu kubungabunga ubuzima
Yanditswe na MUKAGAHIZI ROSE
Abahanga mu bumenyi bw’imirire bavuga ko hari bamwe mu bantu badasobanukiwe imirire myiza icyo ari cyo, bigatuma ubuzima bwabo bukomeza kwangirika, bukajya mu kaga ndetse no gutakaza amafaranga bitari bikwiye.
Mu kiganiro n’Imvaho Nshya, Rwagasore Edson, Umukozi w’Ikigo cy’Ubuzima mu Rwanda RBC, mu ishami rikumira indwara za diyabete, yatanze inama z’uburyo abantu bakwiye kwitwararika mu mirire.
Yagize ati “Inama dutanga ni iz’uko abantu bagomba kurya imbuto kuko isukari yo mu mbuto ni nziza, ni umwimerere, noneho n’imboga ni nziza ku ndwara zitandura. Ibi ntibibujije ko umuntu agomba no gufata n’ibindi ariko cyane cyane umuntu akibanda kuri ibyo bintu birinda umubiri wacu indwara”.
Yungamo ati “Noneho muri iyi minsi iterambere ryaraje, dukunze kurya ibintu birimo amafiriti, byuzuye amavuta, hari nujya muri resitora atabona ifiriti akisohokera, abana bato bo mu ngo z’abasirimu ni byo biryo byabo, bivuze ko indwara zitandura zitangira hakiri kare rimwe na rimwe bikabateza umubyibuho ukabije, bikazabagiraho ingaruka bakuze”.
Uretse imirire iboneye, asaba abantu bose gukora imyitozo ngororamubiri kuko ari ingenzi nibura iminota 30 ku munsi birinda indwara zitandura.
Hejuru ya 80% by’indwara zitandura zishobora kwirindwa
Umuhigo wa Guverinoma y’u Rwanda mu rwego rw’ubuzima ni ugukomeza gukangurira Abanyarwanda kwirinda indwara zitandura.
Rwagasore avuga ko kurenga 80% by’izo ndwara zitandura zishobora kwirindwa igihe abantu bamenye amakuru yazo bakareka kunywa inzoga, itabi, bagakora imyitozo ngororamubiri kandi bakagera ku mirire iboneye.
Rwagasore yavuze ko kuri ubu hari ubufatanye bakoranye na Minisiteri y’Uburezi ku bana barangiza amashuri yisumbuye ntibagire amahirwe yo gukomeza muri za kaminuza aho bafashe abana babiri muri buri kagari bakabahugura mu gihe cy’amezi atandatu kuri izi ndwara zitandura bagahabwa impamyabushobozi, bityo na bo bagafasha abantu, babakangurira kuzirinda.
Indwara zitandura birashoboka ko zakwirindwa, cyane cyane binyuze mu mirire iboneye ndetse n’imyitozo ngororamubiri.


text:
Tariki 18 Gicurasi 2020, Guverinoma y’u Rwanda yatangaje ingamba nshya zo kwirinda COVID-19. Mu byemezo Inama y’Abaminisitiri yateranye kuri uwo munsi yafashe, harimo ingingo ivuga ko ishyingirwa imbere y’Ubuyobozi ryemewe, ariko rigomba kwitabirwa n’abantu batarenze 15. Iyindi mihango nko gusezerana mu nsengero cyangwa ibirori byo kwiyakira, yo ikaba itemewe.
Ubwo Minisitiri w’Ubutegetsi bw’Igihugu, Prof. Shyaka Anastase yari kuri RBA ku mugoroba wo ku Cyumweru tariki 24 Gicurasi 2020, yabajijwe impamvu muri iki gihe bemereye abashaka gushyingirwa mu buyobozi, ariko ntibemerere abashaka gushyingirwa mu nsengero aho bamwe ndetse bita imbere y’Imana.
Hari n’abumva ko gusezerana hamwe biba bidahagije, mu gihe Abanyarwanda bamenyereye ko baba bagomba gusezerana imbere y’Imana n’imbere y’amategeko.
Minisitiri Shyaka yasobanuye ko impamvu gusezerana imbere y’Ubuyobozi byemewe ari uko aho bibera hirya no hino mu gihugu ku mirenge haba abayobozi ndetse n’inzego z’umutekano cyane cyane Polisi, ku buryo izo nzego bizorohera kugenzura iyubahirizwa ry’amabwiriza yo kwirinda COVID-19.
Icyakora ku bijyanye no gusezerana mu nsengero, Minisitiri Shyaka agaragaza impungenge z’uko hahurira abantu benshi, bamwe bagatangira kujya mu mwuka, hakaba n’igihe bahana amahoro ya Kirisitu. Ku bw’izo mpamvu, asanga ahahurira abantu benshi haba haretse gufungurwa mu rwego rwo kwirinda.
Ati “Ntibyumvikane nabi, ntabwo ari ukubuza abantu gusenga. Nanjye ndi Umukirisitu ariko kujya mu kiliziya nabaye mbiretse.”
Minisitiri Shyaka yasobanuye ko indi mpamvu bemereye abashaka gushyingiranwa imbere y’Ubuyobozi ari ukubera ko iki cyorezo cyadutse mu Rwanda hari umubare munini w’abantu bari bariyandikishije ko bashaka kurushinga vuba.
Nyamara uko iminsi yakomeje kwiyongera, niko hashoboraga kuvuka ibibazo muri sosiyete, hakaba uwatekereza ko umusore cyangwa umuhungu yazisubiraho, cyangwa hakavuka n’izindi mpamvu zabangamira urugo rwabo bifuzaga gushinga.
Ati “Aho rero byadusabye ko dutekereza tukareba uburyo icyo kibazo cyakemurwa kuko twari tumaze kwakira ibibazo byinshi byatugezwagaho.”
Ati “Twasanze ishyirwa mu bikorwa ryacyo mu rwego rw’ubuyobozi rishoboka, abantu batarenze 15 kuba baza ku Murenge, umuyobozi ubishinzwe akabasezeranya bagataha birashoboka. Ariko murii iki gihugu dufite amadini n’amatorero akabakaba igihumbi, kandi harimo amadini n’amatorero afite insengero zisaga 500. Kubera rero ko abasezerana babikorera mu nsengero, byaba bibusanyije na cya cyemezo kindi kivuga ko insengero zihuza abantu benshi zagombye kuba zifunze. Icya kabiri, uramutse ubyemeye, gukurikirana ishyirwa mu bikorwa ryabyo ntabwo wabishobora.”
Prof. Shyaka Anastase avuga ko na we yumva uburemere buhari kuba bitarimo gukorwa, ariko ko icya mbere ari ukurinda Abanyarwanda, agasaba abanyamadini n’amatorero kwihangana kuko igihe cyabyo kizagera insengero zigafungurwa, ndetse no gushyingira bikongera bigakorwa.


text:
koko » Hakurya y’Imva hari ubugingo « .
Ubuzima bw’umuntu kuri iyi si bugirwa n’ibyemezo binyuranye . Utazi kwifatira icyemezo ntashobora kubaho mu bwigenge kuko nyine abamufatira ibyemezo aribo bamukanira urumukwiye ! Rwose imibereho yacu igengwa n’ibyemezo dufata cyangwa abandi badufatira ! Imigendekere myiza cyangwa mibi y’igihugu nayo ituruka ku byemezo bifatwa n’abategetsi cyangwa na rubanda . Abategetsi bashobora gufata icyemezo cyo gukora ibifasha abaturage cyangwa ibibahima. Icy’ingenzi muri ibyo byose ni uko umuntu yemera kwakira n’ingaruka z’ibyemezo afata, zaba zishimishije cyangwa se zikarishye.
Biragaragara ko Agatsiko kamaze imyaka 19 ku butegetsi mu Rwanda kafashe ibyemezo byinshi muri aya mateka aheruka y’U Rwanda.Reka twibukiranye bimwe muri byo.
(1)Agatsiko kafashe icyemezo cyo gutangiza intambara taliki ya 1/10/1990 kandi kabona neza ko iyo ntambara yagombaga kurimbura Abanyarwanda bakababa miliyoni.
(2)Icyemezo cyo kwica Perezida Habyarimana Yuvenali kandi ubwo karangije kubara n’ingaruka mbi nyinshi icyo gikorwa cy’iterabwoba kizagira ku gihugu muri rusange no kubenegihugu bo mu bwoko bw’Abatutsi ku buryo bw’umwihariko.
(3)Icyemezo cyo kwica abantu benshi cyane bahamagawe mu nama, aho FPR yanyuze hose.
(4)Icyemezo cyo kurimbura Abahutu bari mu nkambi i Kibeho.
(5)Icyemezo cyo gutera inkambi za Kongo hagamijwe kurimbura impunzi.
(6)Icyemezo cyo gutoteza no gufunga Abanyarwanda bose banenga imikorere mibi y’ubutegetsi bw’Agatsiko harimo abanyapolitiki n’abanyamakuru.
(7)Icyemezo cyo gusenya amazu bwite y’abaturage ngo ni uko ari nyakatsi hagamijwe guhisha inyerezwa ry’ inkunga Leta yari yaraherewe kububakira amazu meza y’amabati.
(8)Icyemezo cyo kurandura imyaka y’abaturage kugira ngo bahatirwe guhinga ibyo inganda z’Agatsiko zishaka, kibonere ibifaranga byinshi naho abaturage nibashaka bicwe n’inzara na bwaki .
(9) Icyemezo cyo gukenesha abantu nkana hakoreshejwe kubambura amasambu yabo no kubaca imisoro, amahooro, amakoro…by’urudaca.
(10)Icyemezo cyo kwirukana abana ba rubanda mu ishuri no kubabuza kwiga, ibyo bikanyuzwa muri gahunda yo kubima buruse n’inguzanyo hagamijwe gucupiza mwene ngofero no guha amahirwe yose abana b’Agatsiko gusa, ngo mu myaka itaha azabe ari bo bonyine bakomeza guheza igihugu mu kiziriko cy’ingoma y’igitugu .
(12)Icyemezo cyo gukenesha abacuruzi batari abo mu nda y’ingoma hakoreshejwe Rwanda Revenue Authority ibaca imisoro irenze igipimo, akabendereza kugeza isubije ku isuka abo Agatsiko kadashaka.
(13)Icyemezo cyo kubaka urukuta rw’amategeko arenganya rubanda, za Gereza zikaba zuzuye Abenegihugu bahimbiwe amadosiye bazira gusa ko bize amashuri cyangwa ko bafite imitungo…
(14)Icyemezo cyo kwiba amajwi mu matora ku buryo nta muntu utorerwa umwanya mu nzego z’ubuyobozi uretse umukombambehe w’Agatsiko .
(15)Icyemezo cyo guhindura urubyiruko abashomeri n’inzererezi , kuko akazi gahabwa abo mu nda y’ingoma gusa abandi bagatereranwa , bakaba basigaye barahindutse nk’intama zitagira umushumba.
(16)Icyemezo cyo kwirukana abaturage mu mujyi wa Kigali ugaharirwa abaherwe, Abanyamahanga n’abo agatsiko kikundiye gusa.
(17)Icyemezo cyo gutindahaza mwarimu kugira ngo ajye yirirwa yiruka inyuma y’icyo gushyira mu nda abure umwanya wo kumurikira rubanda, abereka inzira y’ukwibohoza ku ngoma y’igitugu cy’Agatsiko.
(18) Icyemezo cyo gutikiza Abihayimana barimo abayobozi bakuru ba Kiliziya Gatolika biciwe i Gakurazo muri Kamena 1994, kugira ngo abihaye Imana bashye ubwoba bibagirwe ubutumwa bashinzwe bwo kuba abahanuzi no kuvuganira abarengana..
(19)Icyemezo cyo kudashyingura amagufa y’Abatutsi bazize jenoside yo mu 1994 ahubwo akanikwa mu nzibutso, akavangwa n’aya bamwe mu Bahutu bishwe na FPr kandi yose akitwa ay’Abatutsi ! Ni agashinyaguro gusa !
(20) Icyemezo cyo kubuza Abahutu gushyingura mu cyubahiro no kwibuka ababo bishwe na FPR , kugeza ubwo n’Abepiskopi baguye i Gakurazo bimwa uburenganzira bwo gushyingurwa muri katedalari zabo nk’uko umuco karande wa Kiliziya gatolika ubiteganya.
(21)N’ ibindi byinshi bisa n’ibyo….
Nk’uko bigaragara , ibyemezo byose Agatsiko gafata bifite icyitarusange bihuriraho : Guhima rubanda rugufi. Niyo mpamvu ubutegetsi bw’Agatsiko bwubakiye ku kinyoma, iterabwoba no kwikubira ibyiza byose by’igihugu !
II. Ese Abenegihugu bo bazafata ICYEMEZO ryari?
Biratagaje kubona ubutegetsi nk’ubu bubereyeho guhima rubanda gusa , bumara imyaka 19 abaturage batarisuganya , ngo bafate ICYEMEZO cyo guhagurukana impirita ngo babuhirike, bugende nk’ifuni iheze ! Icyo cyemezo kiri mu bushobozi bwacu , si amakabyankuru.
Niyo mpamvu Ishyaka Ishema ry’u Rwanda ryiyemeje gukora ibishoboka byose ngo rihagurutse Abenegihugu kugirango bafate ICYEMEZO cyo gusiba burundu ikimwaro cyo kuyoborwa n’ubutegetsi bwiyemeje kugira nabi gusa ! Kandi tuzabigeraho mu gihe kitarambiranye.
Icyemezo Abanyarwanda bagomba gufata ni kimwe gusa ! Buri wese muri twe, atagombye kurebera kuri mugenzi we, nabanze yibaze iki kibazo : “njyewe ku giti cyanjye natanga iki kugirango nshyigikire bidasubirwaho uru rugamba rwo guhirika aka Gatsiko kagiye kumarira Abanyarwanda ku icumu ?”
Nusanga hari umuganda watanga , fata ICYEMEZO kandi uhite ugishyira mu bikorwa : Tanga inkunga yawe, yaba nto, yaba nini .
Nusanga ntacyo ufite watanga, habe n’igice cy’idolari , hita umenya urwego urimo : Kuba umunyabwoba ukihisha mu mwobo kandi urugamba rwaremye bingana no kuba IKIGWARI n’INGAMBANYI ku itabaro!
Ibi kandi bikwiye gusobanuka neza : Gufata icyemezo cyo kudafatanya n’Abiyemeje kurwanya Agatsiko kabangamiye rubanda bikomeye bisobanura ko uba warangije guhitamo gushyigikira ubutegetsi bw’Agatsiko, wabikora ku mugaragaro cyangwa rwihishwa, byose nibyo kimwe ! Kutarwanya Agatsiko ni ukugatera inkunga ikomeye. Uwituramira imbere y’akarengane kagirirwa rubanda aba ari ku ruhande rw’abarenganya abandi !
Na none kandi byumvikane neza, gushyigikira urugamba rwo kwibohoza ku ngoma y’igitugu cy’Agatsiko si ugutanga amafaranga gusa! Ushobora no gufata umwanya wo gusengera intwari ziyemeje gutabara mu b’imbere; ushobora no gufata umwanya wo gusobanurira abana bawe, umuntu umwe cyangwa benshi mu bashyigikiye Agatsiko ukamwumvisha ko akora nabi bityo akaba agomba kureka gukomeza gutera inkunga ubutegetsi burenganya rubanda….
Umwanzuro: Fata ICYEMEZO
(1)Wowe Mucuruzi, uhora wiyuha akuya ariko ugasa n’uruhira Agatsiko kakurya ibyawe katabiruhiye kandi ntibikabuze kugucundaho ayikoba, fata icyemezo : Tanga icyacumi, ushyigikire Opozisiyo kuko ariyo yonyine izafasha Abanyarwanda kwibohoza.
(2)Wowe ufite « Entreprise » uzafata icyemezo ryari ? Aho guhora utanga amafaranga ya buri munsi wigura ku Gatsiko kandi ntibikabuze kukujujubya, fata icyemezo kimurikiwe n’ubushishozi maze ushyigikire ibikorwa bya Opozisiyo ku buryo bugaragara , ejo uzabone igihugu gituje uzakoreramo business yawe mu mutuzo, ntawe uguhagaze hejuru .
(3)Wowe rubyiruko wateshejwe kwiga kuko Leta y’Agatsiko igufata nk’utari umwenegihugu, fata icyemezo kidakuka: injira muri Batayo y’amahoro y’Ishyaka Ishema, utange umuganda wawe muri gahunda yo kuzana impinduka nziza mu buyobozi bw’igihugu cyakubyaye. Amahirwe angana ku bana bose b’u Rwanda nibikubere impamvu(cause) wamenera n’amaraso yawe.
(4)Wowe wagizwe umushomeri kandi utabuze ubwenge n’amabako byo kugira umurimo ufite akamaro wakora, fata icyemezo simusiga : kwirirwa uryamye siwo muti, emera ufatanye n’abandi guhangamura inzitizi zikubujije kubaho nk’abandi . Ibyemezo bibi by’Agatsiko nibyo byonyine byagukozeho ! Haranira ko hajyaho ubutegetsi bufasha rubanda kwigiramo ubuzima .
(5)Wowe warenganyijwe n’Inkiko z’Agatsiko : uyobewe se ko “uwigize agatebo ayora ivu ?” Fata icyemezo kitajegajega cyo gushyigikira abarwanashyaka bashaka gukuraho ubutegetsi bubi burenganya rubanda bagashyiraho Ubuyobozi bwubakiye ku mahame ya demokarasi isesuye.Nubigiramo uruhare , bizashoboka.
(6)Wowe mwarimu wahinduwe gakweto kandi wirya ukimara kugirango u Rwanda rw’ejo ruzabeho neza : aho ntugosorera mu rucaca niba urera abatazakura kuko agatsiko kabamira batararenga umutaru ? Fata icyemezo ntangarugero ko kuva uyu munsi ugiye kuva hasi ugacengeza muri abo bana n’ababyeyi babo ko Abenegihugu twese tugeze igihe cyo GUFATA ICYEMEZO cyo guhaguruka tukajya muri Opozisiyo yubaka , tugafatanya n’Ishyaka ISHEMA guhangamura ubutegetsi bw’ AGATSIKO kahinduye u Rwanda nk’akarima k’umwihariko wa bake.
Nidufatanya tuzatsinda,
Abajya inama Imana irabasanga.
Padiri Thomas Nahimana,
Wafashye Icyemezo-ndakuka cyo gutanga umuganda we mu
Ishyaka Ishema.


text:
Episode 14: Bella yambikije irindi banga ryamwicisha bibaye ngombwa
…..Duherukana ubwo njye na Oreste twasubiraga inyuma aho Papa yari ampamagaye ko igihe cyo gutaha kigeze, mu nzira tugenda mu kurangara nkagwira umuntu nkumva ibirahuri byikubise hasi….icupa ry’ inzoga ihenze n’ ibirahuri bigasandara hasi
Mu gihe natabazaga ingeri zose mvuga iryo nkoze nakubitanye amaso n’ umukobwa nari menesheje wari wambaye imyenda y’ abakora aho hantu ndikanga cyane amaso azamo ibihu.
Muri ako kanya uwo mukobwa ntabyo gutuza cyangwa kumvikana, yatangiye kuvuga cyane umutima umvamo ambwira amagambo nanjye musubiza nihagazeho,
-Ngaho mujye mundebera! Mujye mundebera namwe mumbwire! Nkuyu mugore ninde umuntereje koko? Icyo nzi cyo noneho aya yo ntabwo bashobora kuyankata, ndagusigarana byange bikunde urabyishyura”
-Mbyishyura njyewe?”
-Ntuncika yewe! Ibyo wigira byose, nako reka nze nkwereke…..”
Yahise amfata mu rukenyerero nk’ umujura ubwoba buranyica, ntangira kwisobanura mubwira nti,
-Mbabarira ntabwo nabishakaga rwose, ni ukuri narangariye bariya bantu bari koga nibagirwa kureba imbere y’ ibirenge byanjye”
-Ntabwo nakwishingira indangarere rero, ugomba kubyishyura uko byagenda, aya baramutse bayankase nab anta mbwenge ngira”
Uko uwo mukobwa yari amfashe ni nako nakomezaga kureba Oreste indoro imusaba ngo amvugire gusa nawe yakomeje kunyihorera, uwo mukobwa nari meneye ibyo yari ashyiriye abakiriya nta mikino yari afite, yatangiye no kunkabakaba atsaka, ako kanya yikanze abantu arandekura ndetse ariyumanganya arunama atangira gutora ibirahuri byari byamenetse mu guhindukira….nabonye Papa na Boss nyiri Hotel baza bagana aho twari turi.
Batugezeho Boss yahise avuga,
-Hano se bigenze bite? Bigenze bite? Manager! Ntushobora gusobanura ikibaye hano?”
Oretse yahise amusubiza vuba,
-Boss! Ni uyu mukobwa umennye ibyo yari ashyiriye abakiriya, urebye bibaye nk’ ibyago agongana nuyu mukobwa nariho ntembereza ubwiza bwa Hotel yacu, biba biramentse”
-Birashoboka se ko hano haba hakiri umukozi wangiza ibintu anyambika isura mbi imbere y’ abakiriya? Ubwo yaba agikora iki hano n’ abakozi bari hanze aha bakeneye akazi?”
-Boss! Nguyu nawe yagusobanurira akakubwira ikibazo afite”
-Nta mwanya mfite wo kuvugana nawe, ngira ngo amasezerano dufitanye mwese murabizi rero agomba kubahirizwa ikindi kandi bibe ubwa mbere n’ ubwa nyuma ntegwa mu nzira nibi bibazo by’ abakozi, ubutaha nawe nzagufatira indi myanzuro”
Boss na Papa bakomeje imbere nanjye ndabakurikira, ngeze imbere ndahindukira nsanga bakimpanze amaso, kugeza ubwo ndenga.
SHYIGIKIRA YouTube Channel yacu UMUSEKE TV UKORA LIKE SHARE na COMMENT
Twageze hasi ku muryango usohoka Boss umugabo uhamye nyiri Hotel ahita abwira Papa,
-Reka rero tuzasubire kucyumweru, umukobwa wawe rwose agende yitegure azagaruke aje gutangira akazi dore ni umusibo ejo”
-Urakoze cyane rwose nongeye kugushimira kandi nzagushimira neza umunsi umwe ubu ntacyo mvuze’
-Hahahaha! Nta kibazo mugire umuhanda mwiza, usuhuze madame”
Twatandukanye nuwo mugabo twinjira mu modoka dufata umuhanda, mu nzira Papa yandemyemo ibyishimo ari nako tugenda tuganira,
-Mukobwa wanjye rero ahasigaye ni ahawe, ngira ngo aho ugiye gutangira gukora wahabonye! Uriya mugabo nyiri hotel ni umuntu mwiza, bwa mbere tumenyana twahuriye mu birori by aba rwiyemezamirimo bafite ibikorwa bagezeho bifatika, buriya iyo abacuruzi duhuye nta kindi tuganira ni iby’ unguka”
-Ariko nubwo umbwira ko uriya mugabo ari umuntu mwiza ariko yanteye ubwoba”
-Oya wigira ubwoba, kiriya ni igitsure cy’ umunyagitinyiro, nyir’ ugushora imari ye mu bikorwa bye”
-Ikimbabaje nuko ari njye kabitera, ni njyewe warangaye ngwira uriya mukobwa ntabishaka ntuma amena ibyo yari afite”
-Uravukisha ukuri?”
-Yego”
-Ukaba utambwiye ngo tubyishyure?”
-Nabuze aho mpera mbivuga Papa, ubu ndi kwibaza ukuntu ninjya gutangira akazi bizagenda?”
-Oya ibyo biroroshye mwana wacu, ukigera yo uzabanze kumusanga umusabe imbabazi, umubwire ko byakomeje kugukora ku mutima, umwinginge mbese nk’ umukobwa uzi ubwenge, nibiba ngombwa umugurire icyo kunywa no kurya musangiye…burya abantu bakorana baba bagomba kubanza kuba inshuti no kumva ko bahuje intego bityo rero nawe ugomba kubanza gucyemura ako gatotsi”
Twakomeje kugenda ndetse tugera mu rugo, Mama yadusanganiye atubaza uko byagenze tumusanganiza inkuru nziza, ibyishimo biba byose.
Igihe cyo kuryama nanjye narasezeye nkomeza mu cyumba cyanjye nkigera yo natunguwe no gusanga Bella yicaye ku gitanda asa nuwigunze ndatambuka mwicara I ruhande ndamwitegereza, nyuma y’ akanya gato,
-Bella! Bite byawe? Wabaye iki?”
Yakomeje guceceka, nkomeza kumubaza atansubiza ndetse araturika ararira kuko nari muzi ntangira gucyeka ko amarira ari ay’ uburyarya nkuko nari nsanzwe mbimuziho gusa ntabwo byari uko nabicyekaga kuko yambwiye ati,
-Divi! Igihe ni iki, uyu mwanya ushobora kuba ari uwa nyuma turi kumwe, ntabwo nzi amagambo navuga ngusezera ariko ndagiye kuko ibyanjye biranze bibaye ibindi ndasabwa guhunga nkajya kure bitaraba nabi”
-Guhunga ukajya kure bitaraba nabi?”
-Divi! Nakoze ishyano, ibyo ubona nk’ ibyago byagwiririye Boss na Mabuja ndi kabitera, nagerageje kwiyumanganya no kwiyibagiza ko nahemutse inshuro nyinshi ariko byaranze”
Nakomeje kugerageza kubaza Bella ibyo yavugaga ubwoba bugakomeza kuba bwinshi gusa kandi ntabwo nari gutuza,
-Bella! Mbwiza ukuri, urabizi dufitanye amabanga akomeye, uyu mwanya niba naremeye kuba uyu ndi we bikino bikarangira birenze igaruriro nkibagirwa Data na Mama, ukeka ko ari umutwaro woroshye kuri njye? Mbwira Bella!…
Hashize akanya gato bella aratuza maze atangira kumbwira by’ imvaho agira ati,
-Divi! Ibyi ngiye kukubwira ni ibanga rikomeye, ibyo ngiye kukubwira ni icyaha cyanyicisha bibaye ngombwa”
-Oya Bella! Niba ari ibyo tubireke noneho ubyigumanire”
-Byarangiye ubu ntacyo ntakubwiye ahubwo tega amatwi wumve! Divi! Maze imyaka cumi n’ itatu mbana na Mabuja, twamenyanye ubwo yari yaraje mu mahugurwa y’ abaganga i Rwezamvura, hanyuma bari burare bataha aza kugura imbuto ku gasoko ko ku muhanda twabaga turiho”
-Ndakumva”
-Nyuma yo kungurira imbuto twaraganiye, mubwira ubuzima nari mbayemo butari bunyorohoye, musaba ko niba hari aho yandangira akazi yaba amfashije, yemeye kumfasha njya kumukorera we n’ abandi bakobwa babiri babanaga biganye”
-Eeeh! Hanyuma se ibyo….”
-Ndacyakubwira, ubwo nasize umwana w’ amezi atandatu mu rugo, musigira Mama ngenda ntorotse”
Narikanze mbaza vuba Bella,
-Ese burya warabyaye?”
-Divi! Navuye mu ishuri ntewe inda ubwo nari ngeze muwa kane w’ amashuri abanza, ibyo ubimenye”
-Eeeh!?”
Uko yakomezaga kumbwira ibyo ni nako nanjye narushagaho kugira ubwoba mbona uwo mwambaro uri kumuvaho, gusa nkomeza gutega amatwi,
-Divi! Mu gihe cyose nakoreraga Mabuja namuhishe ko abakobwa babiri babanaga batamwiyumvagamo…nako bamwangaga ndetse hari byinshi bibi ntakubwira aka kanya bamukoreraga agahera mu gihirahiro ntamenye ubirinyuma,
Buriya mabuja yapanze ubukwe inshuro zirenga enye bupfa….gusa kubera amafaranga bampaga nakomeje kumuhisha iyo migambi nari nzi kugeza ubwo mukurikiye ngo nkunde mubuze urubyaro yifuzaga kugeza na nubu,
Divi! Uko umutima wakomeje kunshira urubanza mbonye wizanye ntekereza kubakinga ishashi mu maso ariyo wowe aribwo bakugiraga umwana wabo ngo bajye bumva ko nabo bafite umwana, numvaga nanjye umutima uzagabanya gushaka kumvamo iyo numvaga amarira ya mabuja muri joro,
Divi! Ndicuza imiti nagaburiraga mabuja mu biryo iyo namenyaga ko yasamye, inda zigahora zivamo….akivuza ahantu hose agatanga ibyamirenge ariko ntamenye ko ahishe igihunyira mu nzu”
-Oya…oya…Bella! None se uri umurozi?”
Bella yashyize urutoki ku munwa wanjye ambwira mu ijwi ritsindagiye ryongeye kuntitiza,
-“Ceceka! Nta soni! Nakubwiye ko iri ari ibanga rishobora kunyicisha ndetse nawe utisize”……………………
Ntuzacikwe na Episode ya 15 yiyi nkuru NTA SHYA RY’ ISHYANO
UMUSEKE.RW


text:
Umuhanzi Ndayifite Abouba wamamaye mu muziki mu mwaka wa 2008 kuzamura ku mazina ya Abouba Star mu karere ka Rubavu aratabarizwa n’abahisi n’abagenzi kubera kuzahazwa n’ibiyobyabwenge. Nyamara abo mu muryango we bavuga ko ari amarozi baroze umwana wabo bagasaba ubufasha bwo kumuvuza.
Uyu muhanzi wakoze indirimbo zasigaye ku mitima ya benshi mu karere ka Rubavu nka Goreti, Nyampinga,Zaninka n’izindi.n’izina ritari ryoroshye mu muziki mu myaka itambutse Abahanzi barimo Meddy, The Ben, King James n’abandi nta gushidikanya baramwibuka kuko nta gitaramo bari kubonamo abafana i Rubavu batitwaje Abouba Star wari umuhanga mu kuririmba.
Uko Abouba Star yagendaga yamamara niko yinjiraga mu bikundi byari byiganjemo abanywatabi(urumogi) iyari impano ishashagirana igenda izimira, agenda afungwa bya hato na hato kubera gukoresha ibiyobyabwenge urugendo rwa Abouba Star mu muziki ruracumbagira gusa hambere yanyuzagamo akaririmba mu tubari aho yakuraga udufaranga ducye atarangirika ku buryo bukomeye.
Muri ibi bihe benshi mu bahura n’uyu muhanzi mu duce twa Byahi, Buhuru na Madjengo mu mujyi wa Gisenyi bavuga ko Abouba Star acyeneye ubufasha bwihariye akaba yajyanwa Iwawa kugororwa wenda akagarura ubuzima.
“Abouba yarangiritse bikomeye, ubu icyamufasha si uguhabwa 1000Frw cyangwa 5000Frw mbona yajyanwa nk’IWAWA akagororwa wenda yagaruka ari muzima kuko ubu icyakorwa cyose wapi “
Bamwe mu banyamuziki n’abakora ibikorwa by’imyidagaduro i Rubavu bavuga ko Abouba Star urwego agezeho ari urw’ubuvuzi bwihariye cyangwa akajyanwa kugororwa Iwawa akajya kure y’ibiyobyabwenge.
“Abouba akwiriye gukorerwa ubuvuzi bwihariye akitabwaho cyangwa akajyanwa Iwawa akagororwa akazavayo ameze neza nk’uko bamwe mu bahanzi bahanyuze bagarutse bameze neza “
N’ubwo ariko abantu bavuga ko Abouba Star yasabitswe n’ibiyobyabwenge bikaba byaramuteye igisa n’uburwayi bwo mu mutwe abo mu muryango we bavuga ko Abouba yarozwe.
Mushiki we mu kiganiro na IBYAMAMARE.COM yagize ati :
” Siwe wa mbere waba unyoye ibiyobyabwenge ku buryo yamera uko ameze, Abouba ntanywa inzoga gusa mbere yanywaga itabi ariko sibyo byamugize uku.bamuroze gutoragura imyanda n’amashashi “
Uyu mushiki we akomeza avuga ko Abouba yarwaye mu mutwe kuburyo bamujyanye no kwa muganga haba mu bitaro bikuru bya Gisenyi ndetse no mu kinyarwanda ariko hose byanze maze Nyina umubyara agacika intege kubera amafaranga yaramaze kumushiraho.
“Mama yacitse intege aho agiye bamurya amafaranga ariko ntakire. Ubu baratubwiye ngo tuzajye kumupimisha barebe niba ari ibiyobyabwenge byamuzahaje turifuza ubuvugizi bushoboka kugira ngo yongere amere neza “
Murumuna we witwa Ismail mu majwi Ibyamamare.com ifite avuga ko ubuzima bwa Abouba bugeze habi kuburyo asigaye agira n’ikibazo akumva yakwiyambura ubuzima
“Ubuzima bwa Abouba burababaje ku buryo utabasha kumva, Abouba ageze aho nawe yumva yanze ubuzima. njye mbana nawe mba mucungira hafi ku buryo n’ibiyobyabwenge atakibifata ariko rwose uwagira icyo adufasha yadutabara”
Ku murongo wa Telefone Umuyobozi w’ikigo k’Igihugu gishinzwe Igororamuco, RNS, Bosenibamwe Aimé, Yatangarije umunyamakuru wa IBYAMAMARE.COM inzira binyuramo ngo uwasabitswe n’ibiyobyabwenge ajyanwe kugororwa.
” Iyo umuntu yasabitswe n’ibiyobyabwenge mutubwira uwo ariwe naho aherereye hanyuma tukamushiraho amaboko mu buryo bwo kumufasha icyo gihe iyo dusanze byaramusabitse abinywa cyane bitewe n’aho atuye tubwira Polisi niyo ifite ububasha bwo gufata umuntu nk’uwo agashyikirizwa transit center “
Bosenibamwe akomeza avuga ibikurikira iyo uwasabitswe n’ibiyobyabwenge ageze muri Transit Center
“Iyo agejwejwe muri transit center ahamara iminsi runaka agahabwa ubujyanama iyo atabaye imbata yabyo asubira murugo iyo yabaye imbata rero biragoye ko yapfa kubireka we ubwe yabyibwirije ubwo aba umukandida wo kujyanwa mu bigo ngororamuco iyo ari umugore ajyanwa i Gitagata, iyo ari umugabo ajyanwa i Nyamagabe cyangwa Iwawa”
Ku kibazo cy’uyu muhanzi Bosenibamwe yagize ati :
” Uwo tuzamufasha iyi Gahunda ya Guma mu rugo nirangira uzanyibutse tubikurikurane turebe ko twaramira ubuzima bwe amazi atararenga inkombe.twamuha ubuvuzi bw’ibanze kuko dufite ababishinzwe byaba ari ibikomeye tukabikurikirana nta kibazo”
Abafite aho bahuriye n’imyidagaduro mu karere ka Rubavu batangije ubukangurambaga bwo gutabara uyu muhanzi binyuze kuri Watsaap rwo guhuza imbaraga ngo barebe ko hari umusanzu batanga mu gufasha Abouba Star .rwiswe #WeForAbouba kuri numero ya Watasap +250788533131 aho buri umwe wese ugira umutima w’urukundo yafasha uyu muhanzi uko yifite.
Goreti indirimbo ya Abouba Star yabiciye bigacika


text:
Mu Rwanda
Ubudehe Buvuguruye: Hari abavuga ko nta butaka bafite kuko bafite buto
Umwe mu bashyira abaturage batuye mu byiciro by’Ubudehe bivuguruye avuga ko kimwe mu bibazo bari guhura nabyo ari uko hari abaturage bavuga ko nta butaka bafite kandi bafite nka are ebyiri, eshanu, icumi n’izindi nke. Bazi ko ubufite ubutaka ari ufite hegitari.
Avuga ko kubeshya ku ngano y’ubutaka umuntu atunze biba imbogamizi mu kumenya icyo yafashwa kugira ngo ubwo butaka burusheho kumubyarira umusaruro.
Taarifa yamenye ko ibibazo abaturage babazwa bigaruka kuri ibi bikurikira:
-Kumenya abagize umurango:
Babanza kubaza umukuru w’Umuryango niba yemera kubazwa.
Iyo abyemeye bamubaza ‘umubare w’abagize umuryango we muri iki gihe.’
Nyuma yo gusubiza babaza nyiri urugo icyo apfana na buri wese mu bandi bagize umuryango , baba umugore, abana cyangwa abandi bawubamo.
Nyiri urugo kandi abazwa niba amazina y’abagize umuryango we yanditswe neza kugira ngo hatagira uwo bibeshyaho ku mwirondoro.
Abazwa kandi igihe yavukiye , akabazwa kandi niba uwo bashakanye barasezeranye mu buryo bwemewe n’amategeko, niba babana mu bwumvikane, cyangwa se niba baratandukanye mu buryo nabwo bwemewe n’amategeko.
-Ushinzwe kubaza umuturage amubaza niba ashoboye gukora , n’umurimo akora ndetse n’igihe umura kugira ngo umuzanire inyungu.
Abazwa niba ari nyakabyizi, niba akorera Leta cyangwa yikorera(umucuruzi, umunyabukorikori…) n’ibindi.
Ikindi nyiri urugo abazwa ni ukumenya niba afite telefoni igendanwa.
Umunyamakuru wa Taarifa uri mu Murenge wa Gatenga mu Karere ka Kicukiro avuga ko ababarura abaturage bari kubasanga mu ngo zabo, bava ku rugo rumwe bajya ku rundi.
Avuga ko imbogamizi ababarura bari guhura nayo ari uko bari gusanga ba nyiri ingo badahari kuko bakiri mu kazi.
Muri Kigali abari gukora ibarura ni abasore n’inkumi b’abakorera bushake mu gukumira ibyaha bazwi ku izina rya Youth Volonteers.
Amakuru yahawe n’abaturage avuga ko kuri uyu wa Gatandatu no ku Cyumweru ari bwo igikorwa kizakorwa neza kuko ari bwo abaturage bazaba bari mu ngo zabo.


text:
Rusizi:Ku bufatanye n’ababyeyi, hamaze kubakwa ibyumba by’amashuri 48
Yanditswe na DUSINGIZUMUREMYI VESTINE
Ubuyobozi bw’Akarere ka Rusizi burashimira ababyeyi n’izindi nzego zagize uruhare mu kubaka ibyumba by’amashuri 48, muri gahunda yo kugabanya ubucucike mu mashuri.
Ubwo yari mu muhango wo gutaha ibyumba by’amashuri 4 byatwaye amafaranga miliyoni 48, ku rwunge rw’amashuri rwa Bugarama-Cite, Umuyobozi w’aka karere wungirije ushinzwe imibereho myiza, Nsigaye Emmanuel, yavuze ko ibi byumba by’amashuri bimaze kubakwa byagabanyije ku buryo bugaragara ubucucike mu mashuri.
Avuga ko igishimishije cyane ari uko ababyeyi bishatsemo ibisubizo, bakagira uruhare rugaragara mu kubaka ibi byumba by’amashuri kugira ngo abana babo barusheho kwiga neza, n’ireme ry’uburezi bahabwa rirusheho kunoga.
Yakomeje agira ati “Turasaba ababyeyi gukangurira abana kwitabira ishuri no kubungabunga ibyagezeho, muri uyu mwaka twubatse ibyumba 48, harimo 28 byubatswe ku nkunga y’ikigo gishinzwe uburezi (REB) ibindi 20 byubatswe n’abafatanyabikorwa n’ababyeyi.
Dufite kandi ibyumba 336 bigaragara ko byasimbuzwa, dukomeza kubaka no gushyiraho imbaraga kugira ngo ibyo byumba bibashe kubakwa”.
Umuyobozi w’Urwunge rw’amashuri rwa Bugarama-Cite, Mbarushimana Hamimu, avuga ko byari bigoranye ko banoza ireme ry’uburezi mu gihe abana bakicara ku ntebe imwe barenze 4, kuba rero ikibazo k’ibyumba by’amashuri bike kirimo gukemuka, bikaba bitanga ikizere ko ireme ry’uburezi ryifuzwa rizagerwaho.
Yagize ati “Twari dufite ikibazo cy’ubucucike mu ishuri, aho abana bicaraga ari bane ku ntebe, ibyo byateraga ubucucike mu ishuri dore ko dufite abanyeshuri barenga 2200. Ababyeyi na nyiri ikigo bubatse ibyumba bibiri n’Akarere katwubakira ibindi byumba bibiri”.
Nyiranzeyimana Furaha, umwe mu babyeyi barerera muri iki kigo cyubatswe ahayinga mu 1968, avuga ko nyuma yo kubona ko abana babo biga batisanzuye, bishatsemo ibisubizo buri wese agatanga umusanzu we uko ashoboye.
Yagize ati “Buri mwana kwari ukumutangira umusanzu w’amafaranga 1000, mfitemo abana bane natanze ibihumbi bine, abana baziga neza bityo babashe gutsinda neza, baduhaye n’irerero ubu tuzajya tuhasiga abana twikomereze bizinesi zacu”.
Mugenzi we witwa Butoto Cyprien, nawe yagize ati “Ntabwo bagiraga aho bigira bisanzuye, bakiga bacucitse ugasanga abana benshi barata ishuri, abandi bakigira ku bindi bigo bisobanutse biri kure. Ariko kuba tubashije kwiyubakira ibi byumba by’amashuri 4, ikibazo kirakemutse.”
Ababyeyi barerera kuri iki kigo cy’amashuri yisumbuye ndetse n’ubuyobozi bw’iki kigo bahamya ko bazakomeza gufatanyiriza hamwe mu gushaka icyafasha abana babo kwiga neza, kugira ngo ireme ry’uburezi rirusheho kuzamuka.


text:
Umukozi w’Imana Eddy Kamoso akaba umunyamakuru ndetse akaba umuhanzi ukomeye hano mu Rwanda, uyu mugabo wababajwe bikomeye n’inkuru zagiye zimwandikwaho zimusebya ko ari ikiremba atabasha gutera akabariro,
Uyu mugabo yatangarije @CITYRADIO88.3FM mu kiganiro #AGASEKE, abajijwe amateka y’ubuzima bwe yakomoje kuba kubaka urugo byaramunaniye, ndetse mbere yo kubaka urugo agashaka guhagarika ubukwe bwe ariko abo basenganaga bakamwitambika.
Nyuma uyu mugabo urugo rwaje kumunanira we avuga ko byatewe n’umugore we, n’ubwo atifuje kugira icyo abivugaho yakomeje agira ati” nagiye mu Burundi nkomeza imirimo yo kuramya no guhimbaza Imana, ibitangazamakuru byo mu Rwanda bikomeza kunsebya bikambabaza.
Aho nar’indi mu burundi hari umukobwa twasenganaga, nkabona ni umukobwa mwiza cyane bityo ndamukunda cyane, tuza kugwa mu cyaha cy’ubusambanyi mutera inda, itorero rirabimenya mpita nsaba imbabazi Imana n’abantu.
Icyo gihe ibitangazamakuru byandikaga ko ndi ikiremba byatanjyiye kwandika ko nateye inda umukobwa dusengana, ari nabyo nashakaga ko babona ko ndi muzima ntakibazo mfite, ibintu bikomeza kuba bibi cyane ariko nyuma byaje kugenda neza.
Ubu uwo mukobwa twasenganaga mu Bururundi nateye inda , niwe mugore wanjye dufitanye abana 2, hashize imyaka 10 tubana nta kintu na kimwe turapfa,rero abantu ntibagace imanza ikintu cyose kiba gifite impamvu.


text:
Huye:Abanyamadini bafite ibigo by’amashuri basabwe guteza imbere ireme ry’uburezi
Yanditswe na NSHIMIYIMANA EMMANUEL
Abanyamadini bafite ibigo by’amashuri ku nzego zitandukanye, bibukijwe ko bakwiye gushyira imbaraga mu buryo bushya bw’imyigishirize, bufasha abigishwa kugira uruhare mu myigire yabo, bikazamura ireme ry’uburezi.
Ni ubutumwa bwagarutsweho n’umuyobozi wa kaminuza y’abaporotesitanti y’i Huye (PIASS) Rev. Prof Elysée Musemakweli, ubwo hatangizwaga ikiciro cya gatatu cya kaminuza mu masomo ajyanye no kongera ireme ry’uburezi, mu muhango wari witabiriwe n’abayobozi batandukanye ba za kaminuza zishingiye ku madini.
Ikiciro cya gatatu cya kaminuza cyatangijwe ni porogaramu igamije kuzamura ireme ry’uburezi, ikaba yoherezwamo bamwe mu barezi b’iri shuri bakigana n’abandi bo muri za kaminuza z’abaporoso zo mu bihugu 4 byo munsi y’ubutayu bwa Sahara, aho igihe kimwe bakiga mu Budage ikindi bakigira i Huye, aho baba biga ibijyanye n’uburezi bufite ireme.
Prof. Musemakweli avuga ko nk’uko gahunda y’igihugu y’imbaturabukungu ya 1 n’iya 2 bishyira imbere uburezi kuri bose, abafite uburezi mu nshingano nabo bakwiye kongeramo imbaraga kuko uburezi ari ishingiro ry’iterambere.
Ati:”Ni aho rero natwe turi gushyira imbaraga mu ireme ry’ uburezi haba mu mashuri abanza, haba mu mashuri yisumbuye ndetse n’amashuri makuru.”
Kimwe mu byo avuga ko bizazamura ireme ry’uburezi kandi avuga ko bikwiye kubahirizwa, ni ikintu cyo guha umwanya munini abigishwa hagamijwe kubaha umwanya ngo nabo bashobore kugira ibyo bivumburira.
Ati:”Uwiga ahabwe umwanya uhagije avuge, asome, mbese igihe kinini gihabwe uwiga ‘participatory approach’ ibyo umunyeshuri abwirwa biba bike ibyo akora bikaba byinshi, bikamusaba ubushakashatsi, bikamusaba gusobanura ibyo akora, abarimu bo bakamukurikirana bagenzura ibyo akora n’uko abikora.
Icyo twifuza ni uko abize ubu buryo, abo twohereza kwiga hanze baturuka mu matorero atandukanye, twifuza ko bagenda babishyira mu bikorwa kugira ngo bitange umusaruro, kandi aho bari bakagira icyo bahindura mu burezi, twifuza ko amatorero ni imiryango iri mu burezi twafatanya tukabereka aho iyi gahunda itugejeje hanyuma tugafatanya kugira ngo bigere no ku bandi benshi.”
Yibukije abatangiye kwiga iki kiciro cya gatatu ko bakwiye gukomeza kuzirikana ko kwiga muri iki gihe bikwiye kuba bijyana n’ibikorwa, ibyo umuntu yize bikamuviramo ubushobozi hakagira igihinduka mu mikorere yabo no mu burezi basanzwe batanga.
Bamwe mu barimu bize iyi porogaramu bakanayirangiza, bahamya ko yabongereye ubushobozi mu buryo bw’imikorere yabo, nk’uko bigarukwaho na Niyibizi Emmanuel, umwe mu bayirangije.
Yagize ati “Ikiza k’iyi porogaramu ni uko batakwigisha umuntu ngo uzakore ibi mu magambo ahubwo bakwigisha kubikoresha umuntu kuruta kubimubwira bukaba ari bwo buryo bwo gukoresha wigisha.”
Avuga ko porogaramu yigwa ubwayo igaruka ku ireme ry’uburezi no kureba muri rusange icyakorwa ngo iryo reme rirusheho kuzamuka.
Ati “Porogaramu ubwayo irebana n’ireme ry’uburezi nuko ryatezwa imbere, ariko ntubyigishwa mu magambo gusa ahubwo banagufasha gushyira mu bikorwa ibyo uvuga, ugomba gufata umwanya wo gushyira mu bikorwa ibyo wiga.”


text:
Lea ni izina rifite inkomoko mu rurimi rw’igihisipaniya. Iri zina rifite amateka muri bibiliya kuko Leah yari umugore wa mbere ya Yakobo mwene Isaac. Iri zina risobanura “Unaniwe” cyangwa “Umugore uyoboye”
Imiterere ya ba Leah
Leah agira amarangamutima menshi, yumva ibintu vuba, kuganira nawe no kumenyerana nawe biroroshye kandi ni umugore cyangwa umukobwa ufite kamere ikundwa. Leah ntakunda gukururwa n’abantu cyangwa ibintu bikurura buri muntu, agira ibitekerezo byo gushakisha ikintu gituma ubuzima bwe burushaho kugira igisobanuro. Kubera kumva ashaka ikintu gituma yumva abayeho mu buryo runaka, Leah ashobora kugerageza ibintu byinshi bitandukanye kandi akagerageza kumenyana n’abantu batandukanye atekereza ko bafite aho bahuriye n’ibyo ashaka kugeraho cyangwa bafite imyumvire nk’iye. Iyo ubuzima butagenze nk’uko yabushushanyaga, Leah arababara cyane ndetse akunda ubuzima bworoshye bwuzuyemo ibyishimo.
Ni umunyabwenge, ni umugwaneza ariko akunda kurwana intambara y’amagambo cyane kandi arabishoboye. Iyo akiri umwana, aba agira umutima woroshye kandi ibyo akora byose arebera ku bandi bantu bo mu muryango we. Akunda kwitanga kandi aba ashaka kugira uruhare mu bintu byose.
Ibyo ba Leah bakunda
Leah akunda kuba umuntu ushimwa na bose, akunda kubana n’abantu amahoro ndetse agakunda ibintu bijyanye no kongera ubwiza. Yanga amakimbirane n’akarengane, mu rukundo ntajya amenya ikintu ashaka ngo abe aricyo akomeraho, aba yiteze ibintu byinshi ku mukunzi we. Akunda vuba ariko akanaharurukwa vuba iyo habonetse impamvu ibimutera. Leah kandi iyo agumye hamwe mu rukundo amenya gukunda cyane. Mu mirimo aba yumva yakora harimo ubuganga, amategeko, ubutabera, uburezi, itangazamakuru n’ubukerarugendo.
Andi mazina twagiye dusobanura yarebe hano:
Inkomoko, ibisobanuro n'imiterere y'abitwa ba Cyprien
Inkomoko, ibisobanuro n'imiterere y'abitwa ba Patrick
Inkomoko, ibisobanuro n'imiterere y'abitwa ba Hyacinthe


text:
Ibyo abe ari byo bituma mugira umwete wose, kwizera mukongereho ingeso nziza, ingeso nziza muzongereho kumenya, kumenya mukongereho kwirinda, kwirinda mukongereho kwihangana, kwihangana mukongereho kūbaha Imana, kūbaha Imana mukongereho gukunda bene Data, gukunda bene Data mukongereho urukundo. Kuko ibyo nibiba muri mwe bikabagwiriramo, bizatuma mutaba abanyabute cyangwa ingumba ku byo kumenya neza Umwami wacu Yesu Kristo. Kandi rero utagira ibyo aba ari impumyi ireba ibiri hafi gusa, akibagirwa yuko yejejweho ibyaha bye bya kera. Ni cyo gituma bene Data, mukwiriye kurushaho kugira umwete wo gukomeza guhamagarwa no gutoranywa kwanyu, kuko nimukora ibyo ntabwo muzasitara na hato. 2 petero 1:5-10
Petero yandika uru rwandiko yibutsa abakristo ko bagomba kugira umwete, anabereke uruhererekanye rw’ibyo bagomba kugiramo umwete kuko iyo byose byuzuzanya bituma umukristo adatakaza ibyiringiro.
Kwizera
Kwizera ni ukumenya rwose ibyiringirwa udashidikanya ko bitazaba, kandi ni ko kuduhamiriza ibyo tutareba ko ari iby’ukuri. Icyatumye aba kera bahamywa neza, ni uko bari bagufite (Abaheburayo 11:1-2). Umukristo ntagomba gucirwa intege n’ibyo ari kunyuramo by’uburyo butari bumwe, ahubwo iteka agomba kugira kwizera ko Imana iri kumwe nawe kandi akamenya ko ibyo acamo ibizi, kandi itamureka ngo bimwice. Menya ubwoko 10 bwo kwizera https://youtu.be/SAIGueRpEJ0
Ingezo nziza
"Ni nde muri mwe w’umunyabwenge kandi w’umuhanga? Niyerekanishe ingeso nziza imirimo ye, afite ubugwaneza n’ubwenge". Yakobo 3:13. Umuntu wese Imana imusaba kugira umwete wo kugira ingezo nziza mu byo akora, haba mukazi gasanzwe ka buri munsi, mu Itorero asengeramo, ndetse n’ahandi hose yaba ari mubantu ndetse n’igihe ari wenyine.
Kumenya
Umukristo aba agomba kumenya no gushishoza akamenya aho intege nke ziba, akabasha kuzihisha umwanzi. Iyo abantu bari mu rugamba uko barwana buri umwe, arwana ashaka uko yabona ahari intege nke z’undi kuko niho ahera amunesha, uko niko no ku mukristo bimeze. Satani arwana ashaka akantu kose yakoresha, kagatuma utagira ingezo nziza. Niyo mpamvu Bibiliya ivuga ko ari ngombwa ko kumenya uburyo bwo kwirinda
Kwirinda
"Iherezo rya byose riri bugufi. Nuko mugire ubwenge mwirinda ibisindisha, mubone uko mugira umwete wo gusenga" 1Petero 4:7. Umukristo wese asabwa kwirinda inzira mbi zose, kandi inzira mbi umuntu atangira kuzijyamo ari uko yagize intege nke cyangwa yeretse umwanzi intege nke, niyo mpamvu uburyo bwiza bwo kwirinda intege nke ari ugusenga. Umukristo wese asabwa kwirinda ibintu byose byamubuza cyangwa byamwibagiza gusenga.
Reba kandi: Si inzoga gusa, dore ibindi bisindisha bituma abantu batuzura Umwuka Wera muri iki gihe
https://youtu.be/CaBJ14eOTF8
Kwihangana
"Jyewe Yohana, mwene so musangiye amakuba n’ubwami no kwihangana biri muri Yesu…(Ibyahishuwe 1:9). Kwihanga ni umuco w’abakristo kuva cyera nk’uko na Yohana yabyanditse, kuko burya na Yesu akiri mu isi yarihanganaga kandi ari umwami wacu. Umukristo akwiye kugira umwete wo kwihanganira buri kimwe ahuye nacyo.
Kubaha Imana
"Kuko ubuntu bw’Imana buzanira abantu bose agakiza bwabonetse, butwigisha kureka kutubaha Imana n’irari ry’iby’isi, bukatwigisha kujya twirinda, dukiranuka, twubaha Imana mu gihe cya none" Tito 2:11-12. Mu gihe umukristo amara mu isi, aba agomba kukimara yihangana kuko kwihangana niko abisi babuze bigatuma batubaha Imana. Ariko kubw’ubuntu Imana igira umukrsto wese ko agomba kugira kwihangana kumutera kubaha Imana.
Gukunda bene data
"Ku byo gukunda bene Data mukundane rwose, ku by’icyubahiro umuntu wese ashyire imbere mugenzi we". Abaroma 12:10. Nk’uko umuntu akunda umuvandimwe bavukana munda, niko natwe abakristo dukwiye gukundana ndetse birenze.
Urukundo
"Ukundishe Uwiteka Imana yawe umutima wawe wose, n’ubugingo bwawe
bwose, n’imbaraga zawe zose, n’ubwenge bwawe bwose, kandi ukunde na mugenzi wawe nk’uko wikunda"Luka 10:27. Hejuru yo gukunda Benedata duhuje ukwizera, dukunde n’abandi bose kandi tutaryarya kuko urukundo ari itegeko riruta ayanadi yose, kuko Umwami wacu yasize abidutegetse.
Ukwiye kuba Umukristo muzima.
Source: Cepurnyarugenge.org
[email protected]


text:
Ni ikinyejana, ubutinganyi bwamaze guhabwa intebe atari ukubikora gusa ahubwo byamaze no gushyirwa mu mategeko y’ibihugu bitandukanye, ibihugu by’ibihangange biri guhatira ibihugu bitarabishyira mu mategeko yabyo kubikora cyangwa bitabikora bigafatirwa ibihano.
Kurongorana kw’abahuje ibitsina, umugore ku mugore n’umugabo ku mugabo byahawe umugisha, abayobozi b’amadini amwe n’amwe bamaze kwemera ko gusezeranya abahuje ibitsina bakabana akaramata mu izina ry’Imana Data, n’umwana n’umwuka wera nta kibazo kibirimo. Abantu baretse kubana bahitamo gusezerana no kubana akaramata n’inyamaswa (imbwa, injangwe, ..) kandi bakabikora mu izina ry’Imana bagasezerana imbere y’abiyita abakozi b’Imana.
Amafaranga menshi ari kugendera mu kwihinduza ibitsina, uwavutse ari umugabo agahitamo kuba umugore n’uwavutse ari umugore agahitamo kuba umugabo, kwibagisha ibice bimwe by’umubiri bakabihindura cyane amabere n’amabuno byiswe ubusirimu no kujijuka kuruta abandi tutibagiwe n’abahitamo kubana n’ibipupe n’ibindi.
Ni ikinyejana, ibikorwa by’urukozasoni byamaze gushyirwa mu by’imyidagaduro, aho hashyirwaho amarushanwa yo gusambana, kunywera ibiyobyabwenge ku karubanda uhize abandi akitwa intwari, agahembwa amafaranga atagira ingano y’uko yabaye umusambanyi mwiza wahize abandi, umusinzi wahize abandi. Hirya no hino ku isi hamaze gufungurwa amazu y’ubucuruzi (amaresitora, inzu z’imyidagaduro) ategeka abayagana kuyajyamo bambaye ubusa buri buri. Amashusho y’ibikorwa by’ubusambanyi acishwa ku miyoboro myinshi y’ibitangazamakuru, ku mbuga nkoranyambaga no kuri murandasi kandi bigakurikirwa n’abantu benshi batagira ingano.
Ni ikinyejana ibikorwa by’ishimishamubiri n’urukozasoni byamaze kugirwa umuyoboro wo kubona ubutunzi mu buryo butagoranye butanakurikije amahame y’Ijambo ry’Imana, aho abana benshi b’abahungu n’abakobwa bashora imibiri yabo mu kuryamana n’inyamaswa kandi ayo mashusho y’urukozasoni agakwirakwizwa hirya no hino. Abana b’abahungu n’abakobwa bishora mu gukina filime z’urukozasoni, ku mbuga nkoranyambaga abantu barushanwa gushyiraho amafoto n’amashusho agaragaza ubwambure bwabo nk’inzira yo kurema ubwamamare no kwinjiza amafaranga, abandi bagashyiraho inyigisho zamamaza kandi zikangurira abantu gukora ubusambanyi n’ibindi.
Ni ikinyejana, ishyirwaho ry’amategeko agomera ugushaka kw’Imana ryari rimaze kwimakazwa, ategeko yemera gukora ubusambanyi ku mwuga, amategeko yemerera abantu gukuramo inda, amategeko yemera icuruzwa ry’ibice bimwe by’imibiri y’abantu, amategeko yambura umubyeyi inshingano zo kurera no gutoza umwana we inzira akwiye kunyuramo, amategeko ahindura uburyo Imana yategetse imibanire n’imiyoborere y’abagize umuryango n’ibindi. uburenganzira bwa muntu bwagizwe intwaro yo kurwanya Imana no guteza imbere ubujyahabi bushingiye ku buhakana Mana.
Ni ikinyejana, ubwicanyi bwagizwe intwaro yo kuba ikirangirire, umutegetsi utinyitse, guteza imbere ubucuruzi no kwigwizaho ubutunzi. Ibihugu byirundaho intwaro za kirimbuzi, inganda z’intwaro zishorwamo amafaranga kuruta inganda zikora ibyo kurya cyangwa imyambaro, za Leta na za guverinoma zishora amafaranga menshi mu kugura intwaro abenegihugu bicwa n’inzara n’indwara kubera imibereho mibi. Imitwe y’iterabwoba n’inyeshyamba yashinzwe ku bwinshi n’abanyabubasha bagambiriye kugera ku mitungo kamere y’aho iyo mitwe ikorera ari nako ihitana inzirakarengane zitagira ingano.
Kubaka ubuhangange mu by’ubumenyi n’ikoranabuhanga hagambiriwe guhakana irema ahubwo hagaragazwa ko byose inkomoko yabyo ari mwene muntu. Ibihugu by’ibihangange bihora bihanganye buri kimwe cyose gishaka kugaragaza ko gifite ubuzima n’amaherezo y’isi n’abayituye mu kiganza cyabo.
Ni ikinyejana satani yahagurukiye kurandura izina ry’Imana ibicishije mu iyaduka ry’amadini atagira ingano, aho bamwe mu bayashinze n’abayagana bafite ishusho yo kwera ariko bagahakana imbaraga zako. Abanyamadini bahunze inyigisho z’ukuri no kwigisha ibyanditswe byera nk’ibyahumetswe n’Imana ahubwo babigoreka bagambiriye guhaza amarangamutima y’ababumva nk’inzira yo kwigwizaho ubutunzi no kwiyubakira izina rikomenye.
Inyigisho z’ibinyoma zihabwa intebe, ukwera no gukiranuka kw’Imana byirukanwa ahera hayo no mu bantu bayo, hubakwa insengero zihenze naho abazisengeramo baba icumbi ry’ubuhakana Mana. Inyigisho z’ibitangaza n’ubuhanuzi bw’ibinyoma bwitirira Imana ibyo itavuze byagize benshi imbata, ihame ryo gukiranuka no gukora imirimo ibyara inyungu birakendera bituma abizera bahinduka imbata z’ubukene n’igicumbi cy’amaganya. Muri make ni ikinyejana cyo kubaka isumbwe rya mwenemutu hejuru y’intebe y’icyubahiro cy’Imana.
Icyorezo cy’urupfu rw’umukara cyeretse muntu ko ari ubusa
Mu kinyejana cya 14 icyorezo cyiswe urupfu rw’umukara cyateye hagati 1347 na 1351, gitera mu gice cy’u Burayi cyica 1/3 cy’abari batuye icyo gice cy’isi gisa nk’icyari giteye imbere icyo gihe. Muri icyo gihe ubwami bw’u Bwongereza bwari buhanganye cyane n’ubw’u Bufaransa, cyari igihe abatuye icyo gice cy’isi bari bari kugerageza kuvumbura imijyi, ubukristo buri kwamamara ariko ari nako hashyirwa imbere ibyaha bitandukanye birimo ubusinzi, ubusambanyi n’ibindi bishingiye ku kwinezeza kwa muntu.
Icyorezo cyiswe urupfu rw’umukara cyaje ari nk’ubutumwa simusiga bwabwiraga abari batuye icyo gice cy’isi ko ntacyo bashoboye, ko ntagihangange gihari, ko bose bafite umubiri umwe kandi ushobora gufatwa ukanicwa n’ubushita kimwe, ko hari ibyo badafiteho ububasha.
Ibikorwa byinshi by’iterambere byarahagaze, imbaraga bari bashyize mu ntambara zo guhangana hagati y’abami zirahagarara, ibikorwa byo kwinezeza bisa nk’ibigiye mu icuraburindi basigara gusa bahanganye n’icyorezo cy’ubushita cyarenze uburayi kikagera no mu yindi migabane y’isi.
Icyizere cyo gutsinda iki cyorezo cyarayoyotse abatuye, u Burayi bwose ari nabwo bwari bwitezweho amakiriro amaso basigara bayahanze Ijuru. Barasenga, ubuzima bwabo babushyira mu biganza by’Imana isumba byose aha ni naho haturutse ko ibihugu byinshi by’i Burayi, amategeko yabyo, amahame y’iterambere yagiye ashingira ku mahame y’ijambo ry’Imana.
Iki cyorezo cyasize gikubise hasi imyumvire n’ubuhangange by’idini aho ryari ryarubatse inzego, ry’ubaka ibigo bikomeye n’amahame ngenderwaho yereka abayoboke baryo ko rifite igisubizo cya buri kibazo cyose, abayoboke baryo bubaka icyizere mu bayobozi b’idini kuruta uko bacyubatse ku Mana. Mu gihe cy’iki cyorezo idini ryashakiweho igisubizo kirabura, abantu baritakariza icyizere ariko bituma bagirana ubusabane bukomeye n’Imana. Bareka kwizera idini bizera Imana.
Mu gitabo cye yise, Urupfu rw’umukara n’ingaruka yarwo ku idini n’ubwamamare bw’iyobokamana ( The black Death and its Impact on the church and Popular Religion), ku rupapuro rwa kabiri, MCLAURINE H. ZENTNER yabivuze muri aya magambo ati “Igihe urupfu rw’umukara rwari rwugarije i Burayi mu 1347, idini ryasunikirwaga gushaka igisubizo, iyobokamana, imyizerere ndetse n’ububasha budasanzwe bwaryo byari bikenewe. Urupfu rw’umukara rwatumye idini ritakarizwa icyizere kubera ko rwagaragaje intege nke za sosiyete y’imyizerere ya Gikristo.
Nubwo bimeze bityo, ntabwo abantu batakaje kwizera Imana. Ahubwo kwizera Imana byarazamutse, abagabo n’abagore benshi bagira amayerekwa adasanzwe, biyomora ku idini barema amatsinda yo kuvuga ubutumwa bwiza, bakwira imijyi yose babwiriza ubutumwa bwiza batagombeye uruhushya rw’idini."
Urupfu rw’umukara rwasize abatuye isi by’umwihariko abanyaburayi, ubuzima bwabo babwubakiye ku mahame y’Ijambo ry’Imana no kuyizera. gukora cyane kandi bita kukugirana ubusabane bw’umuntu ku giti cye n’Imana kuruta gutinda mu mihango y’idini. Byasize ububyutse bukomeye mu by’ivugabutumwa n’iyobokamana. Ariko uko imyaka yagiye ishira indi igataha niko haje kuza ikindi gisekuru, urubyaro rutabonye ugukora kw’Imana mu gihe cy’urupfu rw’umukara, rwibagirwa imirimo y’Imana, ntirwayikorera nk’uko basekuru bayikoreye, basubira mu kwinezeza no gushaka kwiyubakira izina.
Nyuma y’intambara ya mbere n’iya kabiri z’isi ndetse n’icyorezo cy’ibucurane cyiswe Spanish flu byakwiriye isi yose bigahitana umubare munini mu bari batuye isi mu kinyejana cya 20, uretse intambara zagiye zihanganisha ibihugu runaka hagati yabyo, imitwe y’inyeshyamba, ibiza ndetse n’indwara zagiye zibasira uduce runaka nabyo bigahitana abantu benshi, nta kindi cyorezo cyakwiriye umugabane wose w’isi.
Intambara ya kabiri y’isi yasize abatuye isi bagiranye amasezerano yo kubana mu mahoro, kureka gukora no gukoresha intwaro za kirimbuzi, gukuraho ubukoroni n’indi mirimo y’agahato yakoreshwaga inyokomuntu ku isi, imiryango mpuzamahanga irengera uburenganzira bwa muntu yavutse ku bwinshi kandi ikwira isi yose, amategeko ishyira imbere umuco na za kirazira zawo agirwa inkingi ya mwamba yo kubakiraho ibihugu, ivugabutumwa riramamara ku isi yose, iterambere ry’ibihugu ryubakira ku kubaha Imana ndetse henshi amahame y’ijambo ry’Imana bayubakiraho bashyiraho amategeko nshinga n’andi mategeko kugeza ubwo mu ndahiro nyinshi z’abayobozi bakuru b’ibihugu barahirira kuyobora igihugu hataburamo"Imana izabimfashemo".
Ibikorwa by’urukozasoni nko kwambara uhusa mu ruhame, ubusambanyi, gukuramo inda n’ibifitanye isano nabyo byari ibyaha bihanwa n’amategeko. Kubera ko sosiyete y’abatuye isi yari fite ikinyabupfura no gukorera ku mahame yo kubaha Imana, habayeho gutera imbere mu ngeri zose. Habaho iterambere ry’inganda, ikoranabuhanga mu itumanaho, impinduramatwara mu mibereho n’imibanire bya muntu, habaho igabanuka ry’ubukene n’izamuka ry’icyizere cyo kubaho.
Nyamara uko imyaka yagiye ihita indi igataha, niko abantu bagiye basinda umunezero w’iterambere, ituze n’umutekano cyane cyane ku mugabane w’Amerika n’i Burayi n’ibihugu bimwe bya Afurika, ya mahame yo kubaha Imana bubakiyeho igihugu batangira kugenda bayasimbuza ibitekerezo by’abantu ku giti cyabo byuzuye ubuhezanguni n’ubuhakanamana, amategeko yo kubaha Imana no kwimakaza indangagaciro agenda asimbuzwa ayo kuyihakana no kunezeza abantu. Ikinyejana cya 20 cyarangiranye n’ubuhenebere no kwimura Imana mu mitima ya benshi, ingeso mbi n’ibikorwa by’urukozasoni biri gusirizwa ibibanza byo kwicazamo intebe.
Nk’uko tubibonye mu kinyejana cya 14, no mu bindi binyejana, ibyago byose twavuze byagiye bitera isi byari umusaruro wo kwigomeka, kwibagirwa, gukora ibyaha by’urukozasoni no gutera Imana umugongo bitewe n’iterambere rya muntu. Kandi mu gihe byabaga bihungabanyije isi, abayituye bagarukiraga Imana, bagacishwa bugufi bagashaka mu maso hayo ariko nyuma y’igihe runaka bakongera bakayitera umugongo maze nabwo urubyaro rugezweho rukongera rugakubitana n’icyorezo runaka. Gusobanukirwa ibyabaye mu bindi binyejana biraduha kumva neza ibibaye muri iki kinyejana cyacu cya 21 aho igisekuru cyacu n’urubyaro rwacu rukubitanye na COVID-19.
Muri iki gihe duhanganye n’icyorezo cya COVID-19 n’ingaruka zacyo, uwavuga ko ari igihe Imana ihaye ubutumwa abatuye isi yose ko ariyo ifite ịjambo rya nyuma muri byose ntiyaba yibeshye kandi birakwiye ko abantu bongera gusubiza amaso inyuma, bakabona ko ubushobozi bwa mwenemuntu bufite aho bugarukira kandi ko ibyo umuntu atekereza, ubutunzi yirundanyiriza, amashuri yiga n’ibindi hari igihe bitagira ijambo ahubwo ijambo ku buzima bwe rigasigaranwa n’Imana yo mugenga kandi muremyi wa byose.
Iki gihe, ni igihe gikwiye kwigisha abayobozi b’amadini n’amatorero ndetse n’abayagana ko bakwiye kubaka ubusabane hagati yabo n’Imana kuruta kubaka insengero zikomeye n’inyigisho zishingiye ku bitangaza
Iyi nyandiko ishingiye ku mpuguro ni ibitekerezo bwite bw’umwanditsi Urinzwenimana Mike


text:
Umukozi w’Imana, wamenyekanye hano mu Rwanda nka Bishop Rugagi, uyu mugabo uvugako akora ibitangaza akanahanura yari amaze iminsi atagaragara cyane mu itangazamuru, ubu yagarutse avugako arigusengera abarwaye indwara ya Coronavirus bagakira ndetse ngo afite n’ibihamya byabo yasengeye bakize.
Bishop Rugagi Innocent ni umuntu utavugwaho rumwe mu bantu, abayoboke b’itorero rye bamufata nk’umukozi w’Imana, ariko abandi bamufata nk’umutekamutwe ruharwa ubeshya agamije indonke.
Ibi ahanini bishingira ku byitwa ubuhanuzi akora, kimwe n’abandi bapasiteri muri iki gihe, buvuga buhamya ibintu bizabaho, ariko abantu bagategereza amaso agahera mu kirere.
Bishop Rugagi ni Umuyobozi w’Itorero Abacunguwe. Mu ntangiriro za 2018 yakoze igikorwa cyanenzwe na benshi, yagaragaye ahanurira imbere y’igiseke cy’amaturo.
Uwamugeraga imbere amaze gutura, yamubazaga icyo yifuza. Icyo gihe yavuze ko atanze imiturirwa, imodoka zigezweho nka Land Cruiser n’ibindi by’agaciro.
Benshi barabinenze, babyita ubuyobe no gutekera abantu imitwe kugira ngo abone amafaranga yo kugura imodoka zigezweho n’ibindi kuko uwo yahanuriraga yabaga amaze gushyira amafaranga muri icyo giseke.
Ntakibarizwa mu Rwanda ubu kuko asigaye atuye muri Canada. Itorero rye n’intama yari ayoboye zaratatanye, bamwe basubiye mu matorero bahozemo ariko abamunambyeho bakurikira inyigisho ze kuri Televiziyo ya TV7 yasize ashinze.
Yongeye kumvikana na none mu mvugo yanenzwe bikomeye, ko agiye gukiza abantu Coronavirus binyuze mu masengesho.
Mu butumwa bwanyuze kuri TV7, yavuze ko Imana iri kumwiyereka kuri COVID-19.
Yakomeje ati “Nawe nuyirwara, iyo nimero iri kuri televiziyo yawe, uyihamagare. Ndakubwira nti uramutse upfuye, uzatangaze ngo ndi umuhanuzi w’ibinyoma. Uzatinye icyo ntangaje ku mugaragaro. Sindi umupfumu uragura aho bihisha. Ndavuga ku mugaragaro Isi yose ibibona.’’
Yavuze ko hari abamuhamagaye bafite COVID-19 n’abatumye abavandimwe babo gushaka ababasengera ndetse ngo hari uwo mu Bubiligi, Texas na Afurika y’Epfo bakize.
Ati “Ndashima Imana, ubutumwa ndabufite bw’abakize COVID-19. Ni ibitangaza byabaye ku buzima bwawe. Abo ni bo nibuka ubutumwa mwanyoherereje, Imana ishimwe ko mwohereje izindi zivuga ko mwakize icyo cyago cyateye Isi. Icyo nicyo gitangaza, ndababwiye ngo banywe amazi ashyushye. Mwizere Yesu, nyuma yo kuyanywa kira icyo cyago cyawe.’’
Si ubwa mbere avuga amagambo nk’aya, ariko ibyo yavuze bigahera mu mvugo gusa. Nko mu ntangiriro za 2018 yagarutsweho cyane nyuma yo kuvuga ko Umunyana Shanitah azaba Miss Rwanda 2018, bikarangira atabigezeho.


text:
Mutagatifu Thomas More, Umurinzi n’Umuvugizi w’Abanyapolitiki !
Muri rusange Abanyarwanda batari bake bafata umurimo wa politiki nk’umurimo mubi cyane. Umunyapolitiki azwi nk’umuntu w’ igisambo, umubeshyi n’umunyamacakubiri. Iyo bivuzwe ko umuntu afite za politiki mu mutwe we biba bisobanura ko ari umuntu udakwiye kwizerwa kuko ari umunyamanyanga !
Muri iyi minsi naganiriye n’abantu benshi harimo n’abize amashuri ahanitse! Icyantunguye ni ukumenya ko no mu banyarwanda bize za kaminuza hari abumva ko umurimo wa politiki ubereye gusa abantu bikunda, bazi gucabiranya no gucamo abanyagihugu ibice, baharanira inyungu zabo gusa batitaye ku nyungu rusange z’igihugu !
Narushijeho kumirwa ubwo navumburaga ko no mu Banyarwanda bamaze igihe bakora politiki harimo abumva ko politiki ari mbi gusa, yicisha abantu, igakenesha abayikora iyo batamenye ubwenge ngo « bikuriremo ayabo » hakiri kare, basahura ibya rubanda !
Ibi bitekerezo byose byamfashije kumva uburemere bw’ingaruka z’amateka y’u Rwanda ku mitekerereze y’abenegihugu. Bikaba rero bisaba abifuza gukora politiki gufata igihe cyo kurera Abanyarwanda mu byerekeye ubwiza bw’« umurimo wa politiki », babatoza gutandukanya « politiki mbi babonye » n’ « uko politiki nyirizina yakagombye kuba iteye ».
1. Politiki twabonye
Ni byo koko, politiki ishingiye ku bwiru n’ubuhake yakozwe mu Rwanda, haba ku ngoma ya cyami no mu bihe bikomeye bya Repubulika, ntiyaha umuntu w’umutima mwiza icyizere cyo gukunda umurimo wa politiki ! Politiki ivangura abenegihugu, ikarenganya abakene n’abanyantege nke, ikikubira, igaharanira inyungu z’abategetsi zonyinye, igafunga inzirakarengane, ikica, igatsemba ubwoko, igateragiza abenegihugu bagahinduka impunzi, ikubakira ku kinyoma n’iterabwoba….iyo politiki ni nde wavuga ko ari nziza uretse ba Rusahuriramunduru bafite uburambe mu guhahira mu kaduruvayo ?
Si inkuru mbarirano, Abanyarwanda benshi bataye icyizere, ntibemera Abanyapolitiki babo kuko bababonamo ababeshyi, ingambanyi n’abicanyi gusa ! Birababaje kubona abaturage bayoborwa n’abategetsi banga kuko batabibonamo, abategetsi umuturage ahora yikanga kuko bashobora kumugirira nabi ! Biteye agahinda kubona abantu biyita abategetsi kandi badakunda abaturage bategeka, bagahora babafitiye ubwoba, uboshye abari muri wa mukino w’injangwe n’imbeba ! Nyamara abo bategetsi bakarenga bakirirwa baririmba ko baharanira inyungu z’abaturage, byahe byo kajya ! Politiki yo kwigwizaho imitungo igihe abaturage bamazwe n’inzara, abana babyimbye amatama kubera bwaki…iyo si politiki ntitukabeshywe ahubwo ayo niyo yitwa AMACOYINDA !
Politiki y’amacoyinda rero niyo iyobora u Rwanda kandi ntishobora kunyura abenegihugu. Ese koko politiki niko yakagombye kugenda?
2. Politiki ni umurimo mwiza
Hari ubwo tujya twibagirwa ko mbere yo kuba “impano” politiki ari “science”. Politiki ni ubumenyi bwo kuyobora igihugu mu nzira y’amahoro, iterambere n’umudendezo wa buri mwenegihugu. Politiki nziza isaba uruhurirane rw’ubumenyi bunyuranye : isaba kumenya ikiremwamuntu muri kamere yacyo no kukirengera , kumenya amategeko y’igihugu no kwirinda ko yarenganya rubanda, kumenya imibereho y’abantu mu muryango kugira ngo hashyirwe imbere ibihuza abantu, kumenya kuvuga neza mu ruhame kugira ngo abaturage basobanurirwe gahunda kandi baterwe moral bityo barusheho kwitabira ibikorwa byubaka igihugu cyabo, kumenya kuba intangarugero mu bandi kugira ngo urubyiruko rugire ingero nziza ruzakurikiza, kumenya gutekereza ibigororotse kandi bifitiye rubanda akamaro, kumenya gucunga neza umutungo rusange, kuwongera no kuwusaranganya hatagize uryamirwa….Niyo mpamvu abahanga bakunze kuvuga ko politiki ari “Science des sciences”.
Ikimbwira ko politiki runaka ikorwa mu gihugu cyangwa se iteganya gukorwa ari politiki nziza ni uko yaba iharanira kugeza kuri buri muturage ibi bintu bitandatu bikurikira :
(1)Gutura heza,
(2)Kurya neza,
(3)Kwambara neza,
(4)Ubushobozi bwo kwivuza,
(5)Kwiga no kurerwa neza,
(6)Kwidagadura.
Na none kandi bikwiye kumvikana ko kuyobora igihugu neza (simvuga kugitoba!) ari umurimo udashobora gukorwa na buri wese kuko usaba impano zikomeye nko kumenya kurenga(kudashyira imbere muri byose) utunyungu twawe bwite n’utw’umuryango wawe wa hafi gusa, ugaharanira inyungu za benshi. Kuba umunyapolitiki mwiza bisaba kumenya kwitanga utitangiriye itama, kenshi nta zindi nyungu zawe bwite utegereje, uharanira gusa amahoro n’umunezero wa buri muturage.
Birumvikana ko inshingano nk’izi zidashobora guharirwa abantu bikunda birenze igipimo, bafite akaboko karekare n’abasabitswe n’ingeso yo kwica abantu !
Umurimo wa politiki niyo nkingi y’ifatizo y’indi mirimo yose ikorwa mu gihugu!
Iyo politiki ibaye mbi, intambara z’urudaca zituma ubuzima buhagarara mu gihugu, n’ufite icyo arya akakirya akebaguzwa, ari abtegetsi ari n’abategekwa bagahora bahagaritse umutima, mbese bagahinduka ba MITIMIBUNGA, nk’uko byifashe mu Rwanda muri iki gihe.
Nyamara iyo politiki ikozwe neza, hagamijwe ubutabera no guteza imbere inyungu z’abenegihugu, amahoro arahinda mu gihugu, umuturage wese akitabira ibikorwa bimuteza imbere we n’umuryango we , abasenga Imana bakabikora mu bwisanzure no mu byishimo, abacuruzi bagacuruza badahagaritse umutima, abacuzi bagacura amasuka n’ibindi bikoresho bifasha mu iterambere, abahinzi bagahinga bakeza, abana bakigishwa, abarwayi bakitabwaho, abakene bagafashwa ari nako bigishwa kwiteza imbere….kubera ko umutekano uba uhari. Politiki nziza si inzozi , irashoboka, kandi ikorwa n’abantu nkawe nanjye, niyo mpamvu hari ibihugu byinshi byateye imbere kuko byumvise neza iryo banga .
Kiliziya gatolika ibivugaho iki?
Mu nyandiko zinyuranye no mu nyigisho zayo Kiliziya gatolika ntiyahwemye gutinyura no gushishikariza abakristu beza gufata iya mbere mu kwitoresha kugirango bafate ubutegetsi kandi babucunge neza mu nyungu za rubanda hagamijwe kwimakaza ubutabera n’amahoro. Uwo murongo w’imitekerereze Kiliziya yawushimangiye kenshi no mu buryo bunyuranye. Reka dufate ingero ebyiri gusa :
(1) Mu kugena umugabo w’umwongereza witwa Thomas More(1478-1535) ngo abe Umurinzi n’Umuvugizi w’abanyapolitiki imbere y’intebe y’Uhoraho, Kiliziya gatolika yerekanye ko umurimo wa politiki udakwiye guharirwa abanyangesombi ! Ni umurimo uzwi kandi wemewe n’abo mu Ijuru! Ntukwiye rero gusuzugurwa.
(2)Mu gushyira abami b’ibihugu nka Ludoviko wa 9 w’Ubufaransa ( 1214-1270) mu rwego rw’abatagatifu abikesheje umurimo mwiza wo kuyobora rubanda, Kiliziya yagaragaje ko umurimo wa politiki ari umwe mu nzira (vocation) zafasha umuntu kuba intungane bityo bikamugeza ku ikuzo ry’ijuru !
Umwanzuro
(1)Politiki ni umurimo uhatse indi yose mu gihugu. Abantu b’umutima mwiza nibakomeza kuwitaza, uzakomeza ube umwihariko w’ababeshyi, abicanyi n’abaharanira inyungu zabo gusa. Intambara ntizizashira mu gihugu kandi ngaruka mbi zikomeza kutugeraho twese. Guhunga politiki ni uguhunga ubuzima, kuko ariyo igena byose mu gihugu ! Twibuke rya jambo rigira riti « Ihorere shenge, nutita kuri politiki, yo izakwitaho ! » (« Quand tu ne t’occupes pas de politique, la politique s’occupe de toi ! »).
(2)Abanyarwanda bakwiye gusuzuma neza uko bafasha Abanyapolitiki beza(nabo babayeho kandi baracyariho !) bifuza kwitangira rubanda. Kenshi bene aba banyapolitiki bagiye batereranwa, bakirya bakimara, ntibagobokwe igihe ari ngombwa, ntibaterwe inkunga igihe bayikeneye, bityo bagacika intege cyangwa se bakicwa urw’agashinyaguro n’ibisumizi bitinya kubikirwa imbehe.
(3) Ndahamagarira Abanyarwanda b’umutima mwiza ko bashira ubwoba, bagahumuka, bakareka gukomeza guharira ikibuga cya politiki abanebwe, incakura n’abagiranabi badashobora kugira icyo bageza kuri rubanda ! Abitwa les intellectuels bazakomeza kuba mu mwobo nk’inyaga kugeza ryari ? Batinya nde ? Jenerali utazi gusoma no kwandika ! Biteye agahinda !Igihe cyiza (opportunité) ni iki , nimuhaguruke mufate ubutegetsi kuko ubwo mu Rwanda buri mu muhanda!
(4)Njye ubwanjye narangije kumva neza ko kwiyemeza kuba mu bantu b’intwari bitangira politiki nziza yubaka u Rwanda, itavangura, itikubira, itubakira ku kinyoma n’iterabwoba….bitagayitse na gato ahubwo ari cyo Abanyarwanda basonzeye ariko babuze. Kandi gukora politiki iharanira ubutabera n’amahoro mu Rwanda birashoboka rwose, bipfa gukorwa n’abantu bazima kandi BABYIYEMEJE. Kandi rero Abanyarwanda bazima baracyariho kuko nta bapfira gushira !
(5)Uwiyita umukristu mwiza namenye ko adashobora gutererana igihugu cye mu kangaratete yishuka ngo gusenga Imana ntibijyana n’umurimo wa politiki ! Umukristu mwiza agomba no kuba umwenegihugu mwiza( Un bon chrétien ne saurait être un piètre citoyen).
Reka nsoze nibwirira abo tubyumva kimwe nti : mwizuyaza, nimuhaguruke twitangire kubaka igihugu cyacu.
Padiri Thomas Nahimana.
Tél : 0033647434465.


text:
“Kuko ubuntu bw’Imana buzanira abantu bose agakiza bwabonetse, butwigisha kureka kutubaha Imana n’irari ry’iby’isi, bukatwigisha kujya twirinda, dukiranuka, twubaha Imana mu gihe cya none” (Tito 2: 11-12)
Tugiye kuganira kuri aya magambo yitwa ubuntu, ni tuvuga ubuntu wumve Yesu krisito wakomotse mu rubyaro rwa Dawidi, umwami wapfuye akazuka ntawe ubigizemo uruhare. Niwe buntu rero tugiye kuvuga.
Aha ngaha ni Pawulo yararimo abwira Tito amubwira izi nkuru, ubu buntu yavugaga aribwo krisito , yari afite ahantu henshi bagiye bakubitanira. Icya mbere mu muhanda ujya i Damasiko , ajya kurenganya ubwoko bw’Imana yahakubitaniye n’ubu buntu, asobanukirwa ko akubitanye n’ubuntu, atega amaboko aravugango urinde mwami uwo ndenganya ? Ndamushimirako ko ariwe watsindiye iri soko ryo kurengera abantu bose. Yaravuze ngo abantu bose abarushye n’abaremerewe, ndamushimirako atajya arobanura abantu ku butoni, atandukanye na data Kalisa wapfuye atampaye inka. Abantu bose abarushye kongeraho n’abaremerewe muze munsange ndabaruhura, ashyiraho ijambo riryoshye aravugango ninjye nzira n’ukuri n’ubugingo ntawe uzajya kwa data ntamujyanye.
Pawulo yavuze ibintu 5 ubuntu bw’Imana butwigisha ,Icya mbere ubuntu butwigisha kureka kutubaha Imana: Niko kamaro ku bu buntu, iyo tugiye mu ntege nkeya ubu buntu butwibutsa aho twaturutse, bukatwibutsa iminsi ya kera, batwita imbwa, baraduhimbye majyanjyari kubera amavunja yaradutambitse ibirenge, ubu buntu buhageze ibirenge biratambamuka. Ubu buntu butwibutsa batubwirako tuzaba imbwa , ubu buntu buje bukuraho ububwa. Ubu buntu butwigisha kuguma kubaha Imana .
Icya kabiri ubuntu butwigisha kureka irari ry’iby’isi: ubu buntu bwakoze kontorore(controle), uku mu mbona ngana uku sinararikira inzoga, na byabindi banwa bita kambuca , sinarya ubugoro nta na vitamine ibamo, sinanwa itabi ntaho ryanditse mu bwoko bwa vitamine A,B,C… ubu buntu butwigisha kureka irari ry’iby’isi, tugatumbira iby’ijuru, ubu buntu bwaraje buratwigisha bwadufashe amaboko.
Icya gatatu ubuntu bukatwigisha kujya twirinda: Ubu buntu butwigisha twirinda aho waba uri hose , waba uri mu mujyi wa Kigali, waba uri kuri caisse y’amafaranga bukwigisha kwirinda kwiba amafaranga, ku mbuga nkoranyambaga hakomeje gucicikana ifoto y’indaya yatwitswe n’umugore, byambabaje cyane. Iyo ndaya yagiye mu rugo rwuwo mugore gusambana, umugore aje kuko nta buntu bwamufashe amaboko , ubuntu butaramwigisha kwirinda ashyushya amazi aramutwika, kumureba ku ifoto ateye agahinda.
Icya kane ubuntu butwigisha gukiranuka: Ubuntu butwigisha gukiranuka, abantu babivuyemo, ejo bundi mperuka guhura n’umuntu w’umugabo mu muhanda muheruka akijijwe ngo tugere imbere aba abonye umukobwa mwiza atambutse arambwira ngo aka kavuna muheto k’agakiza katuboshye, aka gatindi k,agakiza katuboshye , katubujije kujya mu bandi bagore aravuga ndamurekaaa, nsanga mu gihe cya none n’abakobwa bagiye bambaye ubusa we gukizwa byamunaniye , mu gihe cya none umuntu ashaka kuza mu rusengero afite ibindi bindi afite . Naratangaye mu gihe cya none nasanze abantu batinyuka kuroga baba mu rusengero. Njye byambayeho muri 2011, nakubitanye n’umurozi ariko w’umuhanga, yanyiteguye yabipanze, narimfite inda y’ukwezi kumwe, njyeze mu muryango w’urusengero nsanga niho yabiregereye , ariko ndashaka kukubwira ubuntu buzanira abantu bose agakiza uburyo bwabonetse buduhambura nibyo abantu baduhambiriye. Nageze mu muryango umugore mwiza arampobera yanga kundekura, arampobera ampa umusaya arahindura nk’umunota wose arangije arambwira ngo ngaho mpa kuri utwo tuvuta kandi amavuta ntabwo bayashakira mu muhobero arongera ngo twagukunze uzagaruke, akindekura numva guhumeka birananiye ariko ndashaka kukubwira ubuntu buzanira abantu bose agakiza uburyo buduhambura amahembe baduhambiriye. Hari ahantu hakora ubuntu ukahambutswa n’ubuntu.
Kurikirana inyigisho yose ikubiyemo ubuhamya bw’uko yakize amahembe 7 yo mu rubavu


text:
YASUWE 34
Ishuri rya Gs Mutura I riherereye mu Mudugudu wa Kabari, Akagari ka Nyamikongi mu Murenge wa Kanzenze mu Karere ka Rubavu, ryibasiwe n’inkongi y’umuriro ibyumba abakobwa bararagamo birashya, hangirika ibikoresho bifite agaciro k’amafaranga asaga miliyoni 1 Frw.
Iri shuri ryafashwe n’inkongi y’umuriro mu rukerera rwo kuri uyu wa Gatanu tariki 22 Mutarama 2021, yatangiye ifata inyubako yari icumbikiye abanyeshuri b’abakobwa 227.
Ubuyobozi butangaza ko ibikoresho binyuranye birimo za matelas, imyenda, ibikapu n’ibindi bifite agaciro k’asaga miliyoni 1 Frw aribyo byangirikiye muri iyo nkongi.
Umuyobozi Wungirije w’Akarere ka Rubavu ushinzwe Imibereho myiza y’Abaturage, Ishimwe Pacifique, yatangaje ko nta muntu waguye muri iyi mpanuka.
Yakomeje agira ati “Saa Kumi za mu gitondo ni bwo inyubako iraramo abakobwa yafashwe n’inkongi y’umuriro, ku bw’amahirwe nta mwana n’umwe wahiriyemo ndetse bagerageje kurokora bimwe mu bikoresho.”
Ishimwe yavuze ko Polisi yahise itabara ibasha kuzimya inkongi ku buryo amasomo yahise akomeza nk’uko bisanzwe nta we uhungabanyijwe n’ibyo bibazo nk’uko Igihe dukesha iyi nkuru cyabyanditse.


text:
Umupasiteri yateruye uburiri bwe ajya gusasa mu rusengero ngo kugira ngo arushe ho gusobanurira abakundana (couple) ibyiza byo gukora imibonano mpuza bitsina.
Mu kwimura uburiri bwe, Pasteur Ed Young ukomoka mu mujyi wa Texas ho muri Amerika ari naho idini ayobora riherereye, ngo yabonaga abakundana bo mu idini ye badashishikarira gukora imibonano mpuza bitsina cyangwa ngo yumve babiganira. Uyu mupasiteri rero ngo kugira ngo agere ku ntego ye, yashashe mu gisenge cy’urusengero kugira ngo abone uko abibabwira kandi bakarusha ho kubyumva neza.
Mu gihe abandi barimo gusenga, pasteur we yuriye yerekeza mu gisenge kuri bwa buriri maze yigira nk’aho ari Imana igiye kuvugana n’abo bantu(couples) bari muri urwo rusengero, maze atangira kubahanurira ababwira ibyiza byo gukora imibonano mpuza bitsina ku bakundana. Icyaje gutangaza abo bayoboke be, ni uko yavuze ngo ni igihe cyo kuzana uburiri mu rusengero no kuzana Imana ku buriri "il est temps de ramener le lit dans l’├ęglise et Dieu au lit".
Uyu mu pasteur udasanzwe nk’uko le Figaro ibitangaza ngo akaba akangurira abayoboke be bagera kuri 20 000 gukora imibonano mpuzabitsina nibura inshuro imwe ku munsi.
Video Abakobwa Beza
Pasteri Yigishije abayoboke be ibyiza byo gukora imibonano mpuzabitsina
Umupasiteri yateruye uburiri bwe ajya gusasa mu rusengero ngo kugira ngo arushe ho gusobanurira abakundana (couple) ibyiza byo gukora imibonano mpuza bitsina.
Labels: iyobokamana, urukundo


text:
Inyigisho yo ku wa kabiri, Icyumweru cya 30, C, ku wa 25 Ukwakira 2016
Amasomo Ef 5, 21-34; Zab127 Lk 13, 31-33.
Mukristu muvandimwe, Yezu Kristu akuzwe!
Twigishijwe kenshi ko Yezu ari we Mukiza ibyanditswe byavugaga, ndetse ko ari we Mwana w’Imana ukomeza amateka y’umuryango wa Israheli kandi akayuziriza muri Kiliziya, Umuryango mushya kandi mugari w’Imana. Ndetse na ya mategeko akomoka kuri Musa akagirwa menshi n’akamenyero k’abakera, twerekwa ko ari Yezu ubwe waje kuyanonosora cyangwa se kuyuza, akayabumbira mu itegeko rimwe, rishya, riyuzuza yose, ari ryo ry’urukundo rw’Imana n’urwa kivandimwe; rikaba ari ryo rigomba kuyobora abamwemera bose mu migenzereze yabo.
Abayisraheri bategekwaga gukunda abo mu muryango wabo gusa, naho Yezu Kristu Umwami wacu, twe, abigishwa be, atwigisha gukunda abantu bose. Atari abo duhuje ubwoko gusa, akarere cyangwa idini… Kimwe n’iryo gukunda Imana kuruta byose, yombi akaba ari umutima w’Isezerano rishya (Mt 22,39). Kwakira iyo nyigisho nshya no kwemera kuyoborwa na yo mu mibereho ya buri munsi, nta shiti, ni ukwiteganyiriza umwanya mu Ngoma y’ijuru (Mt19, 16-19).
Mu ivanjiri tuzirikanaho uyu munsi, Yezu aragereranya iyo Ngoma y’ijuru cyangwa se Ingoma y’Imana nk’akabuto ka sinapisi gaterwa mu butaka maze imbaraga kifitemo zigatuma gakura kakaba igiti kinini, maze inyoni zikaza kwarika mu mashami yacyo. Yezu akongera akagereranya iyo Ngoma n’umusemburo muke uvangwa n’inshuro eshatu z’ifu ukayitutumbya.
Muvandimwe, Inkuru nziza y’Ingoma y’Imana, yatangiriye mu gahugu gato kitwa Israheli. Yamamara hirya no hino, mu bihe byiza no mu bikomeye, yamamajwe n’abagabo baciye bugufi, intumwa Yezu yari yitoreye ubwe. Aba na bo bakagenda batora ababafasha n’abakomeza ubutumwa batangiye, bityo amahanga y’isi akarushaho, uko bwije n’uko bukeye, gushimishwa no kwakira iyo Nkuru nziza, none ubu iraganje ku isi hose! Ijambo ry’Imana ryifitemo ubushobozi buhindura isi buhoro buhoro, maze abantu b’umutima woroshya bakemera bagakizwa.
Ukwemera kwinjiza abantu mu Ngoma y’ijuru gukura buhoro buhoro. Niyo mpamvu abogeza Inkuru Nziza bagomba kurangwa no kwitonda, kwiyoroshya, no kwicisha bugufi mu butumwa bwo kwamamaza Inkuru nziza y’Ingoma y’Imana. Bakarangwa no kwihanganira ko hari abanga cyangwa batinda kuyakira. Imana ishaka ko bose bakira ariko ntawe ishyiraho agahato. Imbere ya buri wese hari inzira ebyiri. K’ubw’ubwigenge bwa buri wese, ahitamo inzira nziza imuhuza n’Imana iteka ryose cyangwa se agahitamo imutanya na yo ubuziraherezo.
Inzira nyayo iduhuza n’Imana ishakira umukiro bose, ni iy’urukundo twatojwe na Yezu Kristu Umwana w’Imana wapfiriye abantu bose atarobanuye, kugira ngo azukire kubaronkera ubugingo buhoraho, nk’uko twarukanguriwe mu ibaruwa ya Puwulo Mutagatifu intumwa yandikiye abanyefezi 5, 21-33. Koko, Kristu ni we tugomba kwigiraho gukunda by’ukuri. Ni we wakunze Kiliziya arayitangira, arayiyobora kandi ayibeshejeho. Imibanire yacu rero abamwemera, ikwiye gushingire ku rukundo rwa kivandimwe, ku kubahana, kwitangira mugenzi wacu; nidusezerere rero burundu ubwikunde n’ukwikuza. Ni byo byagaragaza ko twinjiye kandi turi koko mu Ngoma y’Imana kandi akaba ari yo duhora dukereye kwamamaza.
Amacakubiri kimwe n’ibindi bibi byose bidindiza ugukura kw’Ingoma y’Imana nitubigendere kure. Nk’uko turi ingingo z’umubiri wa kristu, niduharanire kurangwa n’ubumwe n’ubwumvikane biranga abakundana. Nitubigeraho, ntituzahwema kuzuzanya no gufashanya muri byose.
Muvandimwe mukristu, fata icyemezo wisubireho, kuko ucisha ukubiri n’icyo Imana ishaka aba agokera ubusa ( Zab 127 (126)). “Uwanga umuvandimwe we, aba ari mu mwijima, akagenda mu mwijima ntanamenye aho agana” (1Yh 2, 11). Igihe cyose aho uri, cyane cyane aho utuye no mu bagukikije, imiriza imbere guha no guhesha mugenzi wawe agaciro kandi wirinde kumutoteza. Ntujye ugira uwo usuzugura, cyane cyane witwaje ko atameze nkawe cyangwa witwaje ko mudasangiye amateka. Abitwa ko turi abakristu dukwiye kubana neza, tuba urumuri kandi twumva ko gukora icyiza bituza ugikora n’uwo agikoreye mu mahoro no mu byishimo by’Ingoma y’Imana. “Umuyoboke w’Imana ayigabanaho umugisha”( Zaburi 128 (127)).
Padiri Gregoire HAKIZIMANA
Vic/ Esapagne